text:
TI 12
Monka Kasa a “Eye Ma Nkɔso”
“Mommma asɛm a aporɔw mmpue mmfi mo anom, na mmom asɛm biara a eye ma nkɔso.”—EFESOFO 4:29.
1-3. (a) Akyɛde baako bɛn na Yehowa de ama yɛn, na ɔkwan bɛn so na ebetumi apira afoforo? (b) Sɛ yebetumi atena Onyankopɔn dɔ mu a, ɔkwan bɛn so na ɛsɛ sɛ yɛde kasa di dwuma?
SƐ WODE akyɛde bi ma wo dɔfo, na ɔhyɛ da sɛe no a, wobɛte nka dɛn? Fa no sɛ wokyɛɛ no kar, na akyiri yi wubehui sɛ na ɔka kar no basabasa ma nnipa pira mpo. So ɛrenhaw wo anaa?
2 Tumi a yɛde kasa ma ntease ba mu yɛ akyɛde a efi Yehowa a ɔde “akyɛde pa ne adekyɛde a ɛyɛ pɛ biara” ma no hɔ. (Yakobo 1:17) Ɔde saa akyɛde yi ama nnipa; mmoa nni bi. Na ɛboa yɛn ma yɛda yɛn nsusuwii ne yɛn nkate adi kyerɛ afoforo. Nanso te sɛ kar no, yebetumi de akyɛde a ɛne kasa yi adi dwuma ma apira afoforo. Sɛ yɛde kasa di dwuma ɔkwammɔne so a, hwɛ sɛnea ebetumi ama Yehowa werɛ ahow na ama afoforo nso adi yaw wɔn komam!
3 Enti sɛ yebetumi atena Onyankopɔn dɔ mu a, ɛsɛ sɛ yɛde kasa di dwuma sɛnea onii a ɔde mae no hwehwɛ. Yehowa ma yehu sɛnea ɔpɛ sɛ yɛkasa no pefee. N’Asɛm ka sɛ: “Mommma asɛm a aporɔw mmpue mmfi mo anom, na mmom asɛm biara a eye ma nkɔso a ehia, na ɛde nsɛm a mfaso wɔ so ama atiefo.” (Efesofo 4:29) Momma yɛnhwɛ nea enti a ɛsɛ sɛ yɛyɛ ahwɛyiye wɔ yɛn kasa ho, kasa a ɛsɛ sɛ yɛkwati, ne sɛnea yɛbɛka nsɛm a “eye ma nkɔso.”
NEA ENTI A ƐSƐ SƐ YƐHWƐ YƐN KASA YIYE
4, 5. Dɛn na Bible mu mmebusɛm ka de kyerɛ tumi a ɛwɔ kasa mu?
4 Ade titiriw baako a enti ɛsɛ sɛ yɛhwɛ yɛn kasa yiye ne sɛ kasa wɔ tumi. Mmebusɛm 15:4 ka sɛ: “Odwo tɛkrɛma yɛ nkwa dua, na sɛ ɛkyea a, ebubu honhom.” * Enti sɛnea nsu ma dua a akyen san nya ahoɔden no, saa ara na kasa a ɛyɛ dɛ tumi dwudwo ɔkra. Nanso nsɛm a ɛwowɔ betumi abubu afoforo. Nokwarem no, nsɛm a yɛka no wɔ tumi a ebetumi apira afoforo anaa ebedwudwo wɔn koma.—Mmebusɛm 18:21.
5 Abebusɛm foforo rekyerɛ tumi a ɛwɔ kasa mu no, ɛkae sɛ: “Ɛwɔ nea otu nsɛm bumbum sɛ nkrante a ɛwowɔ.” (Mmebusɛm 12:18) Sɛ obi tu nsɛm bumbum a onsusuw ho a, ebetumi apira afoforo na asɛe nnipa ntam. So obi aka asɛm bi ma ahye wo te sɛ nea wɔde sekan awɔ wo komam pɛn? Nanso abebusɛm koro no ara ka sɛ: “Anyansafo tɛkrɛma de, ɛsa yare.” Kasa pa a efi onyansafo anom no betumi asa koma a abubu yare na asiesie nnipa ntam. Wubetumi akae bere bi a obi anom asɛm dwudwoo wo koma? (Kenkan Mmebusɛm 16:24.) Esiane sɛ asɛm a yɛka wɔ tumi nti, ɛsɛ sɛ yɛbɔ mmɔden sɛ yɛbɛma yɛn nsɛm adwudwo afoforo sen sɛ ebepira wɔn.
Ɔkasa bɔkɔɔ ma akomatɔyam
6. Adɛn nti na ɛyɛ den sɛ yebedi yɛn tɛkrɛma so?
6 Yɛbɔ mmɔden sɛ den ara a, yɛrentumi nni yɛn tɛkrɛma so korakora. Eyi de yɛn ba ade a ɛto so mmienu a enti ɛsɛ sɛ yɛhwɛ yɛn kasa yiye so: Esiane bɔne ne sintɔ nti ɛnyɛ den sɛ yɛde yɛn tɛkrɛma bedi dwuma wɔ ɔkwammɔne so. Nsɛm fi ase wɔ yɛn komam, na “onipa komam nsusuwii yɛ bɔne.” (Genesis 8:21; Luka 6:45) Enti egye animia paa ansa na yɛato yɛn tɛkrɛma nnareka. (Kenkan Yakobo 3:2-4.) Ɛwom sɛ yɛrentumi nni yɛn tɛkrɛma so koraa de, nanso yɛbɛbɔ mmɔden daa sɛ yɛbɛyɛ ho biribi. Sɛnea egye mmɔdenbɔ na nea ɔreguare nsu atumi aguare ahyia asorɔkye no, saa ara na egye mmɔdenbɔ na yɛatumi ako atia sintɔ a ɛma yɛde yɛn tɛkrɛma ka nsɛm a ɛmfata no.
7, 8. Ɛdefa yɛn kasa ho no, ɔkwan bɛn so na yebebu akontaa akyerɛ Yehowa?
7 Ade a ɛto so mmiɛnsa a enti ɛsɛ sɛ yɛhwɛ yɛn kasa yiye ne sɛ yebebu ho akontaa akyerɛ Yehowa. Ɛnyɛ yɛn mfɛfo nnipa nko na yɛn anom asɛm ka wɔn, na mmom ɛka yɛn gyinabea wɔ Yehowa anim nso. Yakobo 1:26 ka sɛ: “Sɛ obi bu ne ho sɛ ɔyɛ onyamesomfo nanso ɔnto ne tɛkrɛma nnareka, na mmom ɔkɔ so daadaa ne koma a, onipa a ɔte saa no som yɛ ɔkwa.” * Sɛnea yehui wɔ Ti 11 no, yɛn kasa ka yɛn som ho. Sɛ yɛantumi anto yɛn tɛkrɛma nnareka anaa yɛanhwɛ no yiye na epuw nsɛm a ɛyɛ yaw anaa nsɛm a epira a, brɛ a yɛbrɛ sɛ Kristofo no nyinaa bɛyɛ kwa wɔ Onyankopɔn ani so. Wunnye ntom sɛ ɛsɛ sɛ eyi ka biribi kyerɛ yɛn?—Yakobo 3:8-10.
8 Yetumi hu sɛ ntease pa bi wɔ hɔ a enti ɛsɛ sɛ yɛhwɛ yiye na yɛamfa yɛn kasa ampira afoforo efisɛ ɛyɛ akyɛde a efi Yehowa hɔ. Ansa na yebesusuw kasa pa a ɛhyɛ nkuran ho no, momma yɛnhwɛ nsɛm a ɛnsɛ sɛ epue fi Kristoni anom.
KASA A ƐBRƐ NNIPA ASE
9, 10. (a) Nsɛm bɛn na abu so wɔ nkurɔfo kasa mu nnɛ? (b) Adɛn nti na ɛnsɛ sɛ yɛka kasafĩ? (Hwɛ ase hɔ asɛm no nso.)
9 Kasafĩ. Ɛnnɛ, nsɛm a ɛho ntew, nsɛm a ɛyɛ abofono, anaa kasafĩ abu so wɔ wiase baabiara. Nnipa pii na sɛ wɔn ani bere anaa asɛm bi mee wɔn na wonhu nea wɔnka a, wɔworo kasafĩ. Wɔn a woyi nsɛnkwaa wɔ kɔnsɛt mu no taa ka aguamansɛm na ama nnipa aserew. Nanso kasafĩ nyɛ biribi a ɛsɛ sɛ yɛde di agorɔ. Bɛyɛ mfe 2,000 ni, honhom kaa ɔsomafo Paulo ma otuu Kolosefo asafo no fo sɛ wonyi “kasafĩ” ngu. (Kolosefo 3:8) Paulo ka kyerɛɛ Efeso asafo no sɛ “nsɛnkwaa a kasafĩ wom” yɛ ade a ɛnsɛ sɛ ‘wɔbɔ so mpo’ wɔ nokware Kristofo mu.—Efesofo 5:3, 4.
10 Kasafĩ yɛ ade a ɛyɛ tan wɔ Yehowa ani so, na ɛyɛ tan wɔ wɔn a wɔdɔ no no nso ani so. Nokwarem no, yɛpo kasafĩ efisɛ yɛdɔ Yehowa. Bere a Paulo rebobɔ “ɔhonam nnwuma” no, ɔkaa “afide” a nea ebetumi akyerɛ nso ne kasa a ɛho ntew. (Galatifo 5:19-21) Eyi yɛ aniberesɛm, efisɛ sɛ obi taa ka nsɛm a ɛyɛ asefem anaa nsɛm pɔtɔɔ na wantie afotu biara a wɔde bɛma no a, wobetumi atu no afi asafo no mu. *
11, 12. (a) Dɛn ne nseku, na ɔkwan bɛn so na ebetumi abɛyɛ adebɔne? (b) Dɛn nti na ehia sɛ Yehowa asomfo kwati ntwiri?
11 Nseku bɔne, ntwiri. Nseku yɛ nkurɔfo ho nsɛm a afoforo ka. So nkurɔfo ho nsɛnkeka nyinaa yɛ bɔne? Sɛ ɛnyɛ adwene ne sɛ yɛbɛsɛe afoforo din na mmom ɛyɛ afoforo ho nsɛmpa te sɛ nea ɛfa obi a wagye asubɔ foforo anaa obi a ohia nkuranhyɛ ho a, ɛnde na ɛnyɛ bɔne. Ná afeha a edi kan Kristofo no dwen afoforo ho; afei nso na wɔka nsɛm a ɛho hia fa wɔn nuanom ho. (Efesofo 6:21, 22; Kolosefo 4:8, 9) Nanso, sɛ obi kyinkyim nsɛm anaa ɔka afoforo kokoam nsɛm a, ɛnde ebetumi ayɛ nseku bɔne. Nea ɛyɛ aniberesɛm koraa no, ebetumi adan ntwiri; na ntwiri biara nso nye. Ntwiri yɛ ‘atosɛm a wɔka de sɛe afoforo din.’ Sɛ nhwɛso no, na Farisifo no pɛ sɛ wɔsɛe Yesu din, enti wɔkekaa ne ho nsɛmmɔne; na eyi yɛ ntwiri. (Mateo 9:32-34; 12:22-24) Dinsɛe taa de ntɔkwaw ba.—Mmebusɛm 26:20.
12 Sɛ yɛde kasa a Yehowa de akyɛ yɛn no sɛe afoforo din anaa yɛde ma mpaapaemu ba a, obu no aniberesɛm. Okyi wɔn a ‘wɔtoto anuanom ntam.’ (Mmebusɛm 6:16-19) Hela asɛmfua a wɔkyerɛ ase “otwirifo” no ne di·aʹbo·los, na wɔsan de di dwuma sɛ Satan abodin. Ɔno ne “Ɔbonsam,” ɔbɔnefo a otwiri Onyankopɔn no. (Adiyisɛm 12:9, 10) Nokwarem no, yɛbɛpɛ sɛ yɛkwati kasa a ɛbɛma yɛabɛyɛ sɛ Ɔbonsam. Ntwiri a ɛde honam mu nnwuma te sɛ “mansotwe” ne “mpaapaemu” ba no nni afã biara wɔ asafo no mu. (Galatifo 5:19-21) Enti, sɛ wote obi ho asɛm a, ansa na wo nso wobɛka akyerɛ obi foforo no, bisa wo ho sɛ: ‘So asɛm no yɛ nokware? So ɛbɛkyerɛ ɔdɔ sɛ me nso metĩ asɛm yi mu aka? So ɛho hia anaa nyansa wom sɛ mɛka ho asɛm akyerɛ afoforo?’—Kenkan 1 Tesalonikafo 4:11.
13, 14. (a) Kasatia ka afoforo sɛn? (b) Dɛn ne nsopa, na dɛn nti na nea ɔsopa afoforo no de ne ho to asiane mu?
13 Kasatia. Sɛnea yɛahu dedaw no, kasa tumi pira afoforo. Nokwarem no, esiane sɛ yɛnyɛ pɛ nti, ɛtɔ mmere bi a, yɛka nsɛm ma akyiri yi yenu yɛn ho. Nanso Bible bɔ yɛn kɔkɔ sɛ yɛntwe yɛn ho mfi nsɛm bi a ɛmfata wɔ Kristofo afie ne asafo no mu ho. Paulo tu Kristofo fo sɛ: “Momma wonyi menasepɔw nyinaa ne abufuw ne bobɔne ne nkekawmu ne kasatia mfi mo mu.” (Efesofo 4:31) Nkyerɛase afoforo kyerɛ “kasatia” ase sɛ “abususɛm,” “kasa a epira afoforo” ne “atɛnnidi.” Kasatia anaa adapaatwa anaa animtwiw a ano yɛ den betumi ama obi ahwere nidi a ɔwɔ na wate nka sɛ ɔnsɛ hwee. Esiane sɛ mmofra koma nyɛ den na wɔde wɔn ho to afoforo so nti, wɔn na kasatia tumi pira wɔn paa.—Kolosefo 3:21.
14 Bible no kasa tia nsopa anaa dinsɛe, atɛnnidi, ne animguase denneennen. Sɛ obi ma eyi bɛyɛ ne su na ɔkɔ so sopa afoforo a, na ɔde ne ho reto asiane mu, efisɛ sɛ wannye afotu antom anyɛ nsakrae a, wobetumi atu no afi asafo no mu. Sɛ wansakra n’akwan a, ɔrennya nhyehyɛe foforo no mu ntena. (1 Korintofo 5:11-13; 6:9, 10) Ɛnde, ɛda adi pefee sɛ, sɛ yɛkɔ so ka nsɛm a ɛho ntew, nsɛm a ɛnyɛ nokware anaa ɛnkyerɛ ɔdɔ a, yɛrentumi ntena Onyankopɔn dɔ mu. Nsɛm a ɛtete saa brɛ afoforo ase.
NSƐM A “EYE MA NKƆSO”
15. Nsɛm bɛn na “eye ma nkɔso”?
15 Ɔkwan bɛn so na yebetumi de kasa adi dwuma sɛnea onii a ɔde kyɛɛ yɛn no hwehwɛ? Kae sɛ Onyankopɔn Asɛm hyɛ yɛn nkuran sɛ yɛnka “asɛm biara a eye ma nkɔso.” (Efesofo 4:29) Sɛ yɛka nsɛm a ɛma nkɔso, na ɛhyɛ nkuran anaa ɛhyɛ afoforo den a, Yehowa ani gye. Egye nhumu na obi atumi aka nsɛm a ɛtete saa. Bible mfaa ɛho mmara pɔtee bi mmae; na ɛnhyehyɛɛ nsɛm a ‘ɛho tew’ bi a ɛsɛ sɛ yɛka no daa. (Tito 2:8) Sɛ yɛbɛka nsɛm a “eye ma nkɔso” a, ɛsɛ sɛ yɛkae nneɛma mmiɛnsa a ɛho hia yi: Ɛsɛ sɛ ɛho tew, ɛyɛ nokware, na ɛkyerɛ ɔdɔ. Bere a eyi wɔ yɛn adwenem no, momma yensusuw nsɛm a ɛma nkɔso kakra ho nhwɛ.—Hwɛ adaka a n’asɛmti ne, “ So Me Kasa Hyɛ Nkuran?”
16, 17. (a) Dɛn nti na ɛsɛ sɛ yɛkamfo afoforo? (b) Bere bɛn na yebetumi akamfo afoforo wɔ asafo no mu ne abusua no mu?
16 Nkamfo a efi koma mu. Yehowa ne Yesu nyinaa nim hia a ɛho hia sɛ yɛkamfo afoforo na yɛka nsɛm a ɛkyerɛ sɛ yegye wɔn tom. (Mateo 3:17; 25:19-23; Yohane 1:47) Sɛ́ Kristofo no, ɛsɛ sɛ yɛn nso yɛbɔ mmɔden sɛ yebefi komam akamfo afoforo. Adɛn ntia? Mmebusɛm 15:23 ka sɛ: “Asɛm a wɔka wɔ bere a ɛsɛ mu de, O hwɛ sɛnea eye!” Bisa wo ho sɛ: ‘Sɛ obi fi ne komam kamfo me a, mete nka dɛn? So ɛmma m’ani nnye, na ɛnhyɛ me nkuran?’ Nokwarem no, sɛ obi fi ne komam kamfo wo a, wuhu sɛ n’ani wɔ wo so, odwen wo ho, na nea woyɛ no sɔ ani. Nkuranhyɛsɛm a ɛte saa bɛma woanya ahotoso, na ɛbɛkanyan wo ma woayere wo ho ayɛ pii daakye. Esiane sɛ obi kamfo wo a w’ani gye nti, so ɛnsɛ sɛ wo nso woyɛ nea wubetumi nyinaa de kamfo afoforo?—Kenkan Mateo 7:12.
17 Sua sɛ wobɛhwehwɛ nea eye wɔ afoforo ho na kamfo wɔn. Asafo no mu no, ebia wobɛte ɔkasa bi a wɔasiesie no yiye, wubehu abofra bi a ɔrebɔ mmɔden adu botae bi ho, anaa obi a ne mfe akɔ anim a ɔba adesua daa ɛmfa ho sɛ onyin ama wayɛ mmerɛw no. Nkamfo a efi komam betumi aka saafo no na ahyɛ wɔn den ma wɔayere wɔn ho wɔ wɔn som mu. Abusua no mu no, ɛsɛ sɛ okunu ne ɔyere no mu biara fi komam kamfo ne hokafo ma ɔte wɔ n’asom na ɔkyerɛ nea ɔyɛ ho anisɔ. (Mmebusɛm 31:10, 28) Titiriw no, sɛ mmofra hu sɛ afoforo pɛ wɔn asɛm na wɔkyerɛ wɔn ho anisɔ a, wɔn ani gye. Sɛnea nsu ne owia ma afifide yɛ frɔmm no, saa ara na nkamfo ne anisɔ ma mmofra nya ahomeka. Awofo, monhwehwɛ hokwan a mubenya biara mfa nkamfo mo mma wɔ su pa a wɔda no adi ne wɔn mmɔdenbɔ ho. Nkamfo a ɛte saa bɛboa mo mma no ma wɔanya akokoduru ne ahotoso na ahyɛ wɔn nkuran ma wɔayere wɔn ho ayɛ nea ɛteɛ.
18, 19. Dɛn nti na ɛsɛ sɛ yɛbɔ mmɔden biara hyɛ yɛn mfɛfo gyidifo nkuran na yɛkyekyɛ wɔn werɛ, na ɔkwan bɛn so na yebetumi ayɛ eyi?
18 Nkuranhyɛ ne awerɛkyekye. Yehowa dwen “abrɛfo” ne “wɔn a wɔabubu wɔn” no ho. (Yesaia 57:15) N’Asɛm ka kyerɛ yɛn sɛ ‘yɛnkɔ so nkyekye yɛn ho yɛn ho’ ne ‘akra a wɔahaw’ werɛ. (1 Tesalonikafo 5:11, 14) Yɛn mfɛfo gyidifo a awerɛhow ahyɛ wɔn koma mã no, sɛ yɛbɔ mmɔden hyɛ wɔn nkuran na yɛkyekye wɔn werɛ a, Onyankopɔn hu na n’ani sɔ.
19 Nanso, dɛn na wubetumi aka de ahyɛ wo yɔnko Kristoni a wabotow anaa wahaw no nkuran? Nsusuw sɛ ɔkwan biara so no ɛsɛ sɛ wutumi siesie ɔhaw no. Mpɛn pii no, asɛm tiawa a wobɛka no betumi aboa. Ma nea wahaw no awerɛhyem sɛ wudwen ne ho. Wubetumi ne no abɔ mpae; srɛ Yehowa sɛ ɔmmoa onii no ma onhu sɛ afoforo dɔ no, na Onyankopɔn nso dɔ no. (Yakobo 5:14, 15) Ma no awerɛhyem sɛ ne ho hia asafo no. (1 Korintofo 12:12-26) Kenkan asɛm bi fi Bible mu fa kyerɛ no sɛ Yehowa dwen ne ho na n’ani wɔ no so. (Dwom 34:18; Mateo 10:29-31) Bere a wubegye na woafi wo komam aka “asɛmpa” akyerɛ nea n’abam abu no bɛboa no ma wate nka sɛ afoforo dɔ no na wɔn ani sɔ nea otumi yɛ biara.—Kenkan Mmebusɛm 12:25.
20, 21. Nneɛma bɛn na ɛma afotu tu mpɔn?
20 Afotu a etu mpɔn. Sɛ́ nnipa a yɛnyɛ pɛ no, yɛn nyinaa hia afotu bere ne bere mu. Bible no hyɛ yɛn nkuran sɛ: “Tie afotu na gye nteɛso, na woahu nyansa daakye.” (Mmebusɛm 19:20) Ɛnyɛ mpanyimfo nkutoo na wotu fo. Awofo tu wɔn mma fo. (Efesofo 6:4) Ɛtɔ da bi a, ɛho behia sɛ Kristofo mmea mpanyimfo tu mmabaa fo. (Tito 2:3-5) Ɔdɔ a yɛwɔ ma afoforo nti, sɛ yetu wɔn fo a, ɛsɛ sɛ wotumi gye afotu no tom a wɔnte nka sɛ yɛabrɛ wɔn ase. Dɛn na ɛbɛboa yɛn ma yɛde afotu a ɛte saa ama? Hwɛ nneɛma mmiɛnsa a ɛbɛma afotu atu mpɔn: su ne adwene a ɔfotufo no kura, nea afotu no gyina so, ne ɔkwan a ɔfa so de ma no.
21 Sɛ afotu betu mpɔn a, nea edi kan no, egyina ɔfotufo no so. Sɛ woretu obi fo a, bisa wo ho sɛ, ‘Bere bɛn na ɛyɛ mmerɛw ma me sɛ megye afotu atom?’ Sɛ wuhu sɛ nea ɔretu wo fo no dwen wo ho, na ɛnyɛ biribi na ɛhaw no anaa adwemmɔne bi na wanya wɔ wo ho a, ɛyɛ mmerɛw sɛ wubegye afotu no atom. Enti sɛ wo nso woretu afoforo fo a, so ɛnyɛ su koro no ara na ɛsɛ sɛ woda no adi? Afei nso sɛ afotu betu mpɔn a, ɛsɛ sɛ wɔde gyina Onyankopɔn Asɛm so. (2 Timoteo 3:16) Sɛ yɛretu obi fo na yɛankan Bible mu asɛm bi tee mpo a, ɛsɛ sɛ afotu biara a yɛde ma no gyina Kyerɛwnsɛm no so. Enti mpanyimfo yɛ ahwɛyiye na wɔamfa wɔn ankasa nsusuwii anhyɛ afoforo so; na ɛnsɛ sɛ wɔkyea Kyerɛwnsɛm no ma ɛyɛ sɛ Bible no ne wɔn nsusuwii hyia. Bio nso, sɛ afotu betu mpɔn a, ɛsɛ sɛ wɔde ma wɔ ɔkwan a ɛfata so. Sɛ yɛde ayamye tu fo a, ɛbɛyɛ nea nkyene wom, na ɛbɛyɛ mmerɛw sɛ nea yɛretu no fo no begye atom a ne nidi remmɔ no.—Kolosefo 4:6.
22. Woasi wo bo sɛ wode wo kasa a ɛyɛ akyɛde no bedi dwuma dɛn?
22 Ampa, kasa yɛ akyɛde a ɛsom bo a Onyankopɔn de ama yɛn. Enti ɛsɛ sɛ ɔdɔ a yɛwɔ ma Yehowa no ka yɛn ma yɛde akyɛde yi di dwuma pa na yɛampira afoforo. Momma yɛnkae sɛ nsɛm a yɛka no wɔ tumi—tumi a ɛma nkɔso anaa ɛbrɛ afoforo ase. Ɛnde, momma yɛmmɔ mmɔden mfa saa akyɛde yi nni dwuma sɛnea Ɔbɔadeɛ no hyehyɛe—yɛnka nsɛm a “eye ma nkɔso.” Saa kwan no so no, yɛn kasa bɛhyɛ afoforo nkuran na ama wɔanya akomatɔyam na aboa yɛn ma yɛakɔ so atena Onyankopɔn dɔ mu.
^ nky. 4 Hebri asɛmfua a wɔakyerɛ ase ‘akyea’ wɔ Mmebusɛm 15:4 no betumi nso akyerɛ “nkontomposɛm.”
^ nky. 7 Hela asɛmfua a wɔakyerɛ ase “ɔkwa” wɔ ha no, wɔasan akyerɛ ase sɛ ‘nea ɛso nni mfaso.’—1 Korintofo 15:17.
^ nky. 10 Kyerɛwnsɛm no mu no, “afide” betumi akyerɛ bɔne ahorow pii. Ɛwom sɛ ɛnyɛ afide nyinaa na wɔpaw asɛnni boayikuw ma wodi deɛ, nanso sɛ obi sen ne kɔn de ne ho hyɛ afideyɛ a ɛkɔ akyiri mu na wankyerɛ ahonu biara a, wobetumi atu no afi asafo no mu.—2 Korintofo 12:21; Efesofo 4:19; hwɛ “Nsɛmmisa a Efi Akenkanfo Hɔ” wɔ Ɔwɛn-Aban a ɛbaa July 15, 2006 no mu.


c: text/html

text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Hiob 19:1-29
19 Ɛnna Hiob buae sɛ:2 “Mobɛteetee me kra+ akosi da bɛn,Na mode nsɛm bebubu me+ akosi da bɛn?3 Mpɛn du ni na moaka m’anim;Ɛnyɛ mo aniwu sɛ mode mo ani asi me so.+4 Sɛ madi mfomso+ mpo a,Me ara me so na me mfomso bɛda.5 Sɛ moma mo ho so tia me,+Na mokyerɛ sɛ m’ahohora fata me a,+6 Ɛnde munhu sɛ ɛyɛ Onyankopɔn na wadaadaa me,Na ɔde n’atena abua me so.+7 Hwɛ! Meteɛm sɛ: ‘Asɛm ato me!’ nanso obiara nnye me so;+Meteɛm sɛ wɔmmoa me, nanso wommu atɛntrenee.+8 Ɔde abo fasu asiw me kwan,+ na mantumi antra;Na ɔde sum akata m’atempɔn so.+9 Wagye m’anuonyam afi me nsam,+Na wayi me ti so abotiri kɔ.10 Ɔtwe me hwe afã nyinaa, na meyera;Na otutu m’anidaso sɛ dua.11 N’abufuw nso huru wɔ me so,+Na obu me sɛ ne tamfo daa.12 N’asraafo bom ba, na wɔbɔ me ho nsra;+Wotwa me ntamadan ho hyia.13 Wayi m’ankasa me nuanom afi me ho kɔ akyirikyiri,+Na wɔn a wonim me no, wɔatwe wɔn ho afi me ho.14 Nnipa a wɔbɛn me nni hɔ bio,+Na wɔn a minim wɔn mpo werɛ afi me;15 Ahɔho a wɔtete me fie+ nnim me bio; na me mmaawa mpo bu me ɔnanani;Mayɛ ɔmamfrani wɔn ani so.16 Mefrɛ m’akoa, nanso onnye me so.Mibue m’ano mesrɛ no sɛ onhu me mmɔbɔ.17 M’ahome mpo bɔn me yere,+Na me maame yafumma nso, wɔmpɛ me ho hua.18 Mmarimaa nso apo me;+Nea ehia ara ne sɛ mɛsɔre, na wɔafi ase rekasa tia me.19 Mmarima a me ne wɔn bɔ nyinaa kyi me,+Na wɔn a medɔ wɔn asɔre atia me.+20 Me were ne me honam asa ma aka nnompe;+Me ne owu bɔ mpunimpu.*21 Munhu me mmɔbɔ, munhu me mmɔbɔ, O me nnamfo,+Na Onyankopɔn na ɔde ne nsa aka me.+22 Adɛn nti na moretan m’ani sɛ Onyankopɔn,+Na me honam mmee mo?23 O sɛ anka wɔrekyerɛw me nsɛm ato hɔ ɛ!O sɛ anka wɔrekyerɛw wɔ nhoma mu ɛ!24 Sɛ anka wɔde dade kyerɛwdua ne sumpii rekyerɛw+Agu ɔbotan ho ma atena hɔ daa ɛ!25 Me de, minim sɛ me gyefo+ te ase,Na mekɔ a, ɔbɛsɔre agyina+ dɔte so.26 Sɛ wɔworɔw me honam wie a,—nea ɛbɛyɛ ni!Bere a me honam asa awie mpo no, mehu Onyankopɔn;27 Ɔno na me ara mehu no,+M’aniwa na mede behu no, na ɛnyɛ ɔhɔho bi de.M’asaabo a ɛwɔ me mu asa.28 Na moka sɛ, ‘Dɛn nti na ose yɛretan n’ani?’+Na mokyerɛ sɛ asɛm no fi me ara.29 Munsuro nkrante,+Efisɛ nkrante na wɔbɛma so atia mfomso,Na moahu sɛ ɔtemmufo bi wɔ hɔ.”+
Ase Hɔ Nsɛm
^ Nea ɛkyerɛ ankasa ne, “Me sẽ ho were na mede fii mu fii.”

robotstxt: allowed

filter: keep


text:
KRISTOFO ABRABƆ NE YƐN ASƐNKA—ADESUA NHOMA April 2016
Nsɛm a Yebetumi Aka
Nsɛm a yebetumi aka de Nyan! ne Bible Kyerɛkyerɛ nhoma no ama. Hwɛ nsɛm a yebetumi aka no so na w’ankasa kyerɛw nea wobɛka.
BIBLE MU AKORADE
Ka Nsɛm a Ɛyɛ Dɛ Fa Hyɛ Afoforo Nkuran na Hyɛ Wɔn Den
Hiob nnamfo baasa no ankyekye ne werɛ na mmom wɔde atoro sobo ma ne haw no mu yɛɛ den. (Job 16-20)
KRISTOFO ABRABƆ
Ade Foforo a Yɛde Befi Nkɔmmɔbɔ Ase
Fa ade foforo a ɛne “Dɛn na Bible Aka?” da Bible mu nsɛm adi
BIBLE MU AKORADE
Hiob Ko Tiaa Nsusuwii Bɔne
Ka nsonsonoe a ɛda Satan atosɛm ne sɛnea Yehowa te nka ankasa ma yɛn no ntam no bi. (Hiob 21-27)
BIBLE MU AKORADE
Hiob Yɛɛ Nhwɛso Wɔ Mudi Mu Kura Ho
Ná Hiob asi ne bo sɛ ɔde Yehowa Nyankopɔn mmara bɛbɔ ne bra. (Hiob 28-32)
BIBLE MU AKORADE
Adamfo Pa Tu Fo Pa
Suasua ɔkwan a Elihu faa so ne Hiob dii wɔ ɔdɔ mu no. (Hiob 33-37)
MA W’ANI NKU ASƐNKA HO
Ɔsatu a Yɛbɛyɛ De Ato Nsa Afrɛ Afoforo Aba Ɔmantam Nhyiam
Nsɛm a ɛsɛ sɛ wokae bere a wode nkrataa no to nsa afrɛ afoforo ma wɔaba nhyiam. Bobɔ nsɛm a wubetumi aka no so.
KRISTOFO ABRABƆ
Nhyiam Nkaebɔ
Susuw akwan a wubetumi afa so adɔ afoforo wɔ nhyiam ase no ho.


text:
So Ɛyɛ Ampa sɛ Awufo Bɛsan Atena Ase Bio?
Wobɛka sɛ . . .
yiw?
dabi?
ebia?
NEA BIBLE AKA
‘Bere bi bɛba a awufo bɛsɔre.’—Asomafo Nnwuma 24:15, Wiase Foforo Nkyerɛase.
ƆKWAN BƐN SO NA ƐBƐBOA WO?
Wubenya awerɛkyekye bere a wo dɔfo bi awu.
Worensuro owu.
Wubenya anidaso ankasa sɛ wubehyia w’adɔfo a wɔawuwu no bio.
ENTI NEA BIBLE AKA YI YƐ AMPA?
Nneɛma abiɛsa yi nti yebetumi aka sɛ ɛyɛ ampa:
Onyankopɔn ne nkwamafo. Bible ka sɛ Yehowa Nyankopɔn yɛ “nkwa nsuti.” (Dwom 36:9; Asomafo Nnwuma 17:24, 25) Akyinnye biara nni ho sɛ, Nea ɔmaa abɔde a wɔte ase nyinaa nkwa no betumi ama obi a wawu asan aba nkwa mu bio.
Onyankopɔn nyan awufo wɔ tete mmere mu. Bible ka nnipa baawɔtwe
—mmofra, mpanyin, mmarima ne mmea —a wonyan wɔn baa nkwa mu wɔ asase so ho asɛm. Wɔn mu binom wuu bere tiaa bi, na obiako mpo dii nnannan wɔ ɔdamoa mu! —Yohane 11:39-44.
Onyankopɔn pɛ paa sɛ onyan awufo bio. Yehowa kyi owu; obu owu sɛ ɔtamfo. (1 Korintofo 15:26) Ɔpɛ sɛ odi ɔtamfo yi so nkonim; na ɔbɛfa owusɔre no so ayi owu afi hɔ. Ɔpɛ sɛ ɔde wɔn a wɔwɔ ne nkae mu no ba nkwa mu na wɔsan bɛtena asase so bio.
—Hiob 14:14, 15.
HWƐ ASƐMMISA YI
Dɛn nti na yenyinyin na yewuwu?
Bible ma saa asɛm no ho mmuae wɔ GENESIS 3:17-19 ne ROMAFO 5:12.


text:
NANCY OSUAHU- Senea Ɔwen Aban Mmarahye efa Mogya Wͻtwe Gu Nipaduam Haw N’abusua
Mebeyee Yehowa Adansefo no mu biako denam me maame a na ͻye Yehowa danseni bere a meye abofra no. Me maame yee obi a ohyia mmofraberem mmͻnnaato enna Yehowa Adansefo kuw yi bae ne nkyen wͻ pon ne pon ano asenka, maa wͻhyee ne nkuran se obetumi anya anidaso. Nanso nea ͻsom yi de bree yen beye mfe aduanan a atwam ni no, de mpapaemu baa m’abusua mu ene m’awofo a wogyae aware beye mfe 24 atwam. Me maame wͻ mma anan. Yen mu baasa awiei koraa no, guanee fii afie ma yegyinae me maame ͻpoo ano beye mfe bi. Me nuanom barima abien guanee ansa na ebaa wͻn tirim se wobekum wͻnho enna Me nso mefii ahyehyede no mu afe ne fᾱ bere a me kunu wui esiane Ɔwen Aban mmarahye a ebarae mogya wͻtwe gu nipaduam no nti. Me nua panyin no anka ͻye akum neho ansa ͻtwee neho fii m’abusua ho koraa. Me nuabarima ͻfoforo nso agyina mmarima ne mmarima adapaade ano, na wotuu no fii ahyehyede no mu a ͻne yen mu biara ankasa. Na me nua kumaa were howee maa anka okͻkum neho eno akyi ansa awiei koraa ofii Ahyehyede no mu.
Me kunu wui esiane mogya a woannye nti. Eyi ye nea oduruyefo no kyerewee bree me wͻ ne amanneebͻ ho mu. Me kunu nyae adwumam akwanhyia (ogyahye). Beye ͻha nkyem aduͻnso anum (75%) a eye ne nipadua ehyee maa nti na ese se wͻye no oprehyen ma wͻde honam foforo kata so. Na minnim nea nti a mogya a wͻtwe gu nipaduam no maa owui kosii se ͻbenfo no kyerekyeree mu kyeree me. Afei nso, m’ankasa nhwehwemu a meyee sii so dua se ampa ete senea wͻaka akyere me no ara pe.
Nokwarem no, se ogya hye obi a eye kese wͻ ne nipaduam ani a, ete se nea w’anya okuro kese a ema wo nkwammoawa fitaa aboaboa wͻn ano wͻ beae no akͻbͻ eho ban, nanso wontumi nye saa. Eyi nti, bere a wͻakyekyere nipa no afi ne ti kosi ne nan ase no, na nkwammoawa fitaa no nyinaa rehwie agu wͻ kuro no mu, enna efofͻ ntama gow a wͻde akyekyere no. Nipa a ͻwͻ apͻwmuden pa, mogya nkwammoawa ye ͻha mu nkyekyem aduanan ne anum kosi aduonum mmienu (45-52%). ** Nanso, me kunu de no ye ͻha mu nkyekyem anum (5%) pe kosii se ne honam akwaa titiriw fii ase gyae adwuma.
Yehowa Adansefo mpen pii susuw se nea ehia ne mogya no dodow enna ede owu ba, na afei wͻtaa de nnuru a wͻfre no “volume expanders” a ema mogya no dͻͻso, nanso enni nkwa home mframa! Ɛnna wͻde di dwuma. Enti, bere a mogya no so atew no nkwammoawa aka no sua nti wontumi mfa home mframa so a edͻͻso mma honam akwaa no nti, egyae adwumaye. Nea edi kan, me kunu asaabo no bree ase, Aduruye a wͻfre no “Dialysis” afiri a wͻde ye ayerasa no nso ntumi nye ho hwee efise afiri see nkwammoawa ansa wͻatumi aye adwuma. Na ne berebo no na regyae adwumaye eno akyi ne koma begyae bͻ. Seesei na ͻregu ahome denam afiri a ebͻ home mframa so enna ne koma nso ye adwuma esiane aduru a wͻde boa koma ma etumi ye n’adwuma so. Bere a wͻkae kyeree me se anidaso biara nni hͻ no adapen anum a wͻde kͻtoo Kolorado Sukuupͻn (Colorado University) Ayaresa, nanso na aka akyiri se wobetumi ama no nkwammoawa mogya no bi ama agye no nkwa. Wobisae me se minsi gyinae se wobeyii nkwa afiri boafo nhyehyee no afi no so. Na eye gyinaesi a obiara rempe se obegyina ano. Na eye ahoboo bere a wͻde wo begyina na ne titiriw no bere a anidaso biara nnim se wo nipa no benya nkwa. Me kunu nyae mfe 32, a ͻwͻ ahoͻden a na obetumi anya nkwa saa wͻde ayaresa a edi mū dii dwuma a. MINIM paa se enye atoro. Na ayarefo a wͻwͻ Ayaresabea hͻ no tebea no mpo asee koraa kyen me kunu de no nanso, wonyaa nkwa. Mihyiae wͻn mu ebinom nanso me kunu antumi anya nkwa, esiane mogya ohiae no nti.
Mekae mfe 20/20 anisoadehu ne nea minim seesei no a, minim anka me kotia mpanyimfo ne afoforo nsusuw na mehwee nea anka ebeto me. Anka a ese se meye nea metumi biara maa Kurt (me kunu) nyaa nkwa, ma Ɔdaso ne ne mma ne me wͻhͻ nne. Asram abiesa akyi a Kurt wui, enna mpanyimfo no tuu me fii asafo no mu efise wͻampene me nneyee a efa OKUNAFO FOFORO-ne ayie amammere no antom esiane wͻn a wͻnnye Yehowa Adansefo a mene wͻn bͻe nti. Wogyina adwene a ene se “wͻye wͻn a wͻnnye nni” a wͻben me a ebetumi asee me mma. Ɛmfaho se wͻn papa wui! Seesei, Asafo panyin a ͻben me na ͻboae me no ye biribi a wobu no nso se emfata!
Asram 18, akyi a manya ABOAFO NHYEHYƐE BIARA, nnamfo biara nni hͻ, mmusua biara nni okunafo a merebͻ mmͻden anya asetena de aboa m’abusua no. Wͻsan gyee me wͻ asafo no mu, nanso nneema anye YIYE te se nea na ete no. Ankonamye a na meye wͻ Ahenni Asa a anuanom mmarima ne mmea aye hͻ mᾱ bere biara a mmekͻ adesua no yee adesoa kese. Ɛnna da biara a mete asafo mpanyimfo no a wͻpe se wohu me da biara nanso wonnim nneema merehu no nka. Adesoa afoforo a na ehye me so ene adwene se anka me nkutoo na metumi asi me kunu wuo no ano kwan. Efise na n’ani nna hͻ esiane nnuru bͻne nom nti. Ɛnye nea na obetumi asi gyinae biara. Saa mikae kyeree nnuruyefo no se “MONKƆ SO NYƐ NEA MOBETUMI BIARA nnye no nkwa anka ͻte ase nne.
Saa enye osuro a na mewͻ se mpanyimfo betu gyinae atia me a efise nneema a wͻde agu me tirim no maa metee nka se me kunu rebͻ afͻre wͻ Yehowa din mu, ma eye “Adansedi ma nnuruyefo ne ayarehwefo nyinaa, ente saa anka metumi aye biribi foforo. Me kunu nye nnam mpo wͻ asafo no mu wͻ bere a eyi too no. Mpanyimfo no a woyii wͻn baa ayaresabea hͻ se ayaresafo ntam boayikuw no de nkaebͻ yi too gua se ͻmfata mmoa biara wͻ Ɔwen Aban Ayaresafo Ntam boayikuw ede ma! Enti, wͻkͻͻ so hyee me so se ense se memma wͻde mogya ma no. Eyi ye obi abusua mu asem nanso esiane se mpanyimfo no aye yene nnuruyefo ntamgyinafo nkitahodifo nti, mpanyimfo no de wͻnho gyee nsem mu se wobesi gyinae se wͻmpene mma wͻmma no mogya.
Beye adapen anum a me kunu daa ayaresabea hͻ no, da biara ͻpanyin anaa asafo no mu “nipa a neho akokwaw” te ben yen. Da koro bi, bere a oduruyefo no kae se ese se ͻne me nkutoo kasa wͻ ne piam no, ͻpanyin biako a ͻwͻ hͻ no kae se ese se ͻkaho bi. Enti ͻpanyin no bekae nhyiam no ho, nokwarem, na ͻpe se obesi so dua se ense se wͻde mogya ma me kunu a ͻrepe owu awu no. Adesoa a me so seesei ene se saa enye Yehowa Adansefo mogya mmara no a, anka me kunu ne me mma papa da so te nkwam.
Me nso mesoa adesoa efise maye nhwehwemu a efa mogya wͻtwe gu honamdua mu no nyinaa ho no, na eye nkyerekyere a enni Kyerewnsem mu nnyinaso biara. Wͻde toto Kyerewnsem a eka fa mogya a wodi ho na wͻkyerekyeree mu se ene nea wͻtwe fa ntini mu kͻ nipadua mu no eye ade koro. Me nhwehwemu kyeree se eyi NYƐ ade koro. Yehowa Adansefo pene honam akwaa wͻsesa so enna Ɔwen Aban mpo gye tom se mogya wͻtwe gu nipaduam ne honam akwaa wͻsesa ye ade koro! Saa wontumi nnidi a wͻde fa wo ntini mu, ama wonam honamdua so beyam no ama woanya nnuan ahoͻden, nanso saa wͻde mogya ma wo a, wo nipadua no NTUMI NYAM NO! Mogya wͻtwe gu nipaduam ye mogya nipadua no ahwere no ASIANANMU senea honam akwaa a asee no behia asiananmu ara pe! Nea ema eyi yee ahometew ene se nnansa yi Ɔwen Aban aye nsakrae wͻ gyinaesi a efa mogya wͻtwe ho, na eyi nti me kunu wui no aye me yaw paa.
Bere a ye mpͻtam hͻ atesem krataa de nkaebͻ a efa me kunu wui ho maa no, Yehowa Adansefo Asafo yii ano se mogya a wͻnnye anaase wͻgye no ye “ankorankoro gyinaesi” Eyi NYƐ nokware! Ɛnye “ankorankoro gyinaesi” maa m’abusua anaase me kunu! Nipa mmara a wͻahye no yee adesoa maa me, na mpanyimfo hunahunaa me se ense se memma Yehowa werehow efise ente saa wobetu yen afi asafo no mu, saa yepene mogya wͻtwe so a. Nhyeso yi maa yetwee yenho fii ͻkwan a egye nkwa a ene mogya wͻbetwe agu me kunu nipaduam no ho.
Wͻ mmere a atwam no, maye meho se Yehowa danseni a wͻafi ͻsom no mu na ͻrekasa atia ͻsom nhyeso ne atirimͻdensem denneennen. Nhwehwemu bebree a meyee na mate ase no enna mihui no se ete se MATEMEHO SOMKUW a wͻwͻ nnipa mmara, ahyede ne gyidi na wͻye nea wͻpese wͻtwe wͻnho fii nnipa nyinaa aka ho se wͻda nsow. Wͻbͻ mmͻden fa nnipa a wonnim hwee no nnommum na wonya wͻn adwene so tumi kosii se wͻma wͻn ye te se “nguan a ayera. ADWENEM PƐNSƐMPƐNSƐƐ MU” ho hia maa nnipa wͻwͻ baabiara nyinaa ama woasi gyinae a etͻ asom, ama wͻabisa nsem ate nneema ase. Ekuw yi mpe nnipa a wͻdwennwen, na se wohu wo se wodwen pe, wͻbepe ͻkwan a eye ntem ayi wo afi asafo no mu, agu w’anim ase nso.
M’anim sͻ se MAFI MU! Me yam a anka mefii mu ntem senea ebeye a me kunu a owui no anwu na manya anigye kese wͻ m’asetram. M’asusuw ho mpen pii se se ͻkwan bi wͻhͻ a metumi ama Ɔwen Aban Bible ne Nkratawa Asafo atua adehweree no ho kᾱ ama aye nhweso a anka meye. Me nnyae kwan nanso ente nea manya AHOFADI! Ɛnye se meye nneema bͻne a wͻakasa atia no, MEHO ADWO ME!! Na afei m’anigye nea mewͻ ho se ena ne ͻbataapa! M’ani gyina me kunu da biara na m’abrabͻ nyee pe da! Me nua kumaa waree nnansa yi ara, na yebom sui me kunu a m’ahwere no, mene me mma ani agyina no papaapa. Yentumi nya no bio da! Meda so ye okunafo a mehwe me mma se wobenyinii abͻ wͻn bra. Onipa biara ntumi nsii me kunu ananmu na mpo erenye yiye. M’anigyei ene se metumi aboa onipa Biako ama wͻade neho afi saa Ahometew ne ahoyeraw kuw yi nsam.
SԐ WOPԐ NSԐM PII A HWԐ:
DƐN NTI NA YEHOWA ADANSEFO PO MOGYA WƆTWE GU NIPADUAM?
==========
** ‘Hematocrit’ no yɛ mogya dodow no ɛfᾱ a ebu mogya nkwammoawa no nyinaa a ɛyɛ mogya dodow no akontaa.
This post is also available in: Spanish Portuguese Borɔfo


text:
Wukuda, January 17
Na wɔn mu biara ntumi nka Yudafo kasa.
Sɛ ɛyɛ den sɛ yɛbɛte Onyankopɔn Asɛm no ase wɔ kasa foforo mu a, ebetumi asɛe yɛne Yehowa abusuabɔ. Afeha a ɛto so nnum A.Y.B. no, bere a Nehemia hui sɛ Yudafo a wofi Babilon bae no mma no bi ntumi nka Hebri kasa no, ɛhaw no paa. Esiane sɛ na saa mmofra no nte Onyankopɔn Asɛm no ase nti, na abusuabɔ a wɔne Onyankopɔn ne Onyankopɔn nkurɔfo wɔ no resɛe. (Neh. 8:2, 8) Awofo bi a wɔyɛ Kristofo a wɔresom wɔ asafo a wɔka ɔman foforo so kasa mu ahu sɛ, nokware no ho anigye a wɔn mma wɔ ano abrɛ ase. Adɛn ntia? Sɛ yɛkenkan asɛm bi wɔ kasa a yɛte ase yiye mu a, ɛka yɛn koma paa sen sɛ yɛbɛkenkan wɔ kasa foforo mu. Afei nso, esiane sɛ ɛyɛ den sɛ yɛne afoforo bɛbɔ nkɔmmɔ wɔ kasa foforo no mu nti, yɛn abam betumi abu, na ɛbɛka yɛne Yehowa abusuabɔ. Enti bere a yɛpɛ sɛ yɛkɔ so tena asafo a wɔka ɔman foforo so kasa mu no, ɛsɛ sɛ yɛbɔ yɛne Yehowa abusuabɔ nso ho ban.—Mat. 4:4. w16.10 2:4-6
Yawda, January 18
Gyidi ne . . . nneɛma a yenhu ho adanse a ɛda adi pefee.
Kristofo gyidi yɛ ade a ɛsom bo. Ɛnyɛ nnipa nyinaa na wɔwɔ bi. (2 Tes. 3:2) Nanso, Yehowa “asusuw gyidi akyekyɛ ama” ne somfo biara. (Rom. 12:3; Gal. 5:22) Ɛsɛ sɛ wɔn a wɔwɔ gyidi nyinaa kyerɛ ho anisɔ kɛse. Yesu Kristo kae sɛ, ne soro Agya no nam ɔno Yesu so na ɛtwe nnipa ba ne nkyɛn. (Yoh. 6:44, 65) Sɛ obi nya Yesu mu gyidi a, ɛma otumi nya bɔne fafiri. Ɛno ma onii no tumi ne Yehowa nya abusuabɔ a ɛtena hɔ daa. (Rom. 6:23) Dɛn paa na yɛayɛ a ɛma yɛfata sɛ yenya nhyira kɛse a ɛte saa? Yɛn abɔnefo de, anka nea ɛfata yɛn ara ne owu. (Dw. 103:10) Nanso, Yehowa huu biribi pa wɔ yɛn ho. N’adom nti, obuee yɛn komam ma yetiee asɛmpa no. Enti yebenyaa Yesu mu gyidi, na ama yɛanya daa nkwa ho anidaso.—1 Yoh. 4:9, 10. w16.10 4:1, 2
Fida, January 19
[Paulo kaa] nsɛm bebree de hyɛɛ wɔn a wɔwɔ hɔ no nkuran.
Paulo kamfoo ne mfɛfo Kristofo wɔ nkrataa a ɔkyerɛwee no mu. Ná ɔne wɔn mu binom atutu akwan mfe pii, enti na onim wɔn sintɔ ahorow. Nanso, ɔkamfoo wɔn. Nhwɛso bi ni. Paulo kae sɛ Timoteo yɛ ne “ba dɔfo ne ɔnokwafo Awurade mu,” na ɔno na obeyi ne yam adi Kristofo foforo nsɛm ho dwuma. (1 Kor. 4:17; Filip. 2:19, 20) Ɔsomafo no kamfoo Tito kyerɛɛ Korinto asafo no sɛ Tito yɛ ‘obi a ɔka ne ho, na ɔyɛ ne yɔnko dwumayɛni ma wɔn yiyedi.’ (2 Kor. 8:23) Bere a Timoteo ne Tito tee asɛm a Paulo ka faa wɔn ho no, wo de, hwɛ sɛnea ɛbɛyɛ sɛ ɛhyɛɛ wɔn nkuran paa! Paulo ne Barnaba de wɔn nkwa too asiane mu san kɔɔ mmeae a na wɔayɛ wɔn basabasa no. Ɛho nhwɛso bi ni. Bere bi, ɛwom sɛ na Listrafo no asɔre atia Paulo ne Barnaba denneennen de, nanso wɔsan kɔɔ hɔ kɔhyɛɛ asuafo foforo no nkuran sɛ wɔntena gyidi no mu. (Aso. 14:19-22) Bere a Paulo kɔtoo nnipakuw bi a na wɔn bo afuw wɔ Efeso akyi no, ɔhyɛɛ asuafo a na wɔwɔ hɔ no nkuran.—Aso. 20:1. w16.11 1:10, 11


text:
ASƐMMISA 3
Mɛyɛ Dɛn ne M’awofo Abɔ Nkɔmmɔ?
NEA ENTI A EHIA
Wo ne w’awofo te yiye a, ɛboa wo ara.
ƐDƐN NA WOBƐYƐ?
Wo deɛ hwɛ asɛm yi: Geoffrey adi mfe 17. Wukuda anwummere bi a wayɛ n’adwuma awie no, ogyaa ne ho too n’akongua mu sɔɔ TV.
Ne to kaa akongua ara, ne papa anim ni! Wohwɛ a ne bo afuw kakra.
Obuee n’ano ara na ɔde guu Geoffrey so: “Wobɛkɔ akɔboa wo nua ketewa ama wayɛ ne homework no TV na wote ha rehwɛ. W’aso nte asɛm, woahu?”
Geoffrey bɔɔ ne hwene, “Ɛnnɛ nso bio.”
Nea ɔkae no twaa ne papa asom, enti ɔbɛn no bisaa no sɛ: “Krakye, wose sɛn?”
Geoffrey yii n’ani too nkyɛn, na obuaa ne papa sɛ, “Menkaa hwee.”
Papa no bo fuw yiye, na ɔka kyerɛɛ no sɛ: “Ɛne me nkasa saa bio, woate anaa?”
Wone Geoffrey a, anka dɛn na wobɛyɛ na abufuw amma?
SUSUW HO HWƐ!
Wo ne w’awofo rebɔ nkɔmmɔ a, ɛte sɛ woreka kar. Sɛ wudu baabi na kwan asi a, wubetumi akɔfa baabi foforo.
NHWƐSO BI NI:
Abaayewa bi a yɛfrɛ no Leah kae sɛ: “Ɛyɛ me den sɛ me ne me papa bɛbɔ nkɔmmɔ. Ɛtɔ da a, m’ani abere ne me papa rekasa no na watwa ne ho abisa me sɛ, ‘Wo ne me rekasa anaa?’”
[Kratafa 10 mfoni]
Ɔkwan si a, woman fa baabi foforo; enti hwɛ kwan a wobɛfa so ne w’awofo akasa
NNEƐMA MMIƐNSA WƆ HƆ A LEAH BETUMI AYƐ.
Ɔbɛteɛm agu ne papa so.
Leah bɛteɛm, “Ei dada, merekasa yi wonte? Ɛyɛ m’asɛnhia wae.”
Obegyae asɛm no ka koraa.
Leah bɛyɛ n’adwene sɛ ɔrenka n’asɛm nkyerɛ ne papa bio.
Ɔbɛtwɛn bere pa na waka n’asɛm.
Leah bɛsan akɔ ne papa nkyɛn ne no akɔbɔ nkɔmmɔ, anaasɛ ɔbɛkyerɛw no krataa.
Nneɛma mmiɛnsa yi mu nea ɛwɔ he na wobɛka sɛ Leah nyɛ?
SUSUW HO HWƐ: Leah papa adwene da baabi koraa, enti onnim nea ne ba no refa mu. Sɛ Leah fa 1 a, ne nteɛteɛm no nkosi hwee. Ɛnyɛ ɛno na ɛbɛma papa no atie no. Mmom ɛbɛkyerɛ sɛ Leah mmu ne papa na onni no ni. (Efesofo 6:2) Enti nteɛteɛm no mfa mfaso biara mma.
Ebia Leah bɛfa 2, nanso ɛmmoa no. Adɛn ntia? Efisɛ sɛ biribi haw no a ne papa na obetumi aboa no; ontumi nyi no nsi nkyɛn. Nanso sɛ papa no nnim nea ɛhaw no a, ɔbɛyɛ dɛn aboa no? Enti twa ara na etwa sɛ ɔne ne papa bɔ nkɔmmɔ.
Sɛ Leah fa 3 a, ɔremma nea aba no nsiw no kwan. Mmom ɔbɛhwehwɛ bere foforo asan akɔ asɛm no so. Sɛ Leah kyerɛw ne papa krataa a, Leah koma bɛtɔ ne yam ntɛm ara.
Ade baako a ɛyɛ wɔ krataa ho ne sɛ obetumi ato ne bo ase akyerɛw nea ɔpɛ sɛ ɔka biara. Leah papa kan krataa no a, obehu nea Leah repɛ akyerɛ. Wei bɛma papa no ahu nea ɛhaw ne ba no. Nea ɛto so 3 no bɛboa Leah ne ne papa nyinaa. Sɛ Leah kɔ ne papa nkyɛn ne no kɔbɔ nkɔmmɔ oo, sɛ ɔkyerɛw no krataa oo, nea ɛkyerɛ ara ne sɛ ɔde Bible afotu yi reyɛ adwuma: ‘Momma yenni nneɛma a ɛde asomdwoe ba akyi.’—Romafo 14:19.
Dɛn bio na Leah betumi ayɛ?
Sɛ biribi aba wo tirim a, wubetumi akyerɛw ahyɛ ase ha. Afei kyerɛw nea ebefi mu aba.
MA ASƐM NO MU NNA HƆ
Kae sɛ ɛnyɛ nea wobɛka biara na w’awofo bɛte ase.
NHWƐSO BI NI:
Yɛmfa no sɛ w’awofo bisaa wo sɛ: “Adɛn nti na woayɛ dinn saa?” Ɛnna wo nso wokae sɛ: “Mempɛ sɛ meka ho asɛm.”
Nanso ebia w’awofo bɛte ase sɛ: “Minnye mo nni na maka m’asɛm akyerɛ mo. Mewɔ ɔhaw bi a, me nnamfo na mɛka ho asɛm akyerɛ wɔn, na ɛnyɛ mo.”
Fa no sɛ asɛm bi ato wo na w’awofo pɛ sɛ wɔboa wo. Nanso wubuee w’ano ara, “Eye! Minim nea mɛyɛ.”
Nanso w’awofo bɛte ase sɛn?
Ebia dɛn na anka ɛsɛ sɛ woka?


text:
NYAN! No. 5 2017 | Atoyerɛnkyɛm Si a—Nea Wobɛyɛ De Agye Wo Ho ne Afoforo
Adɛn nti na ehia sɛ yesiesie yɛn ho ma atoyerɛnkyɛm?
Bible ka sɛ: “Onitefo hu mmusu na ɔde ne ho hintaw; ogyimfo a ɔfa mu no nya asotwe.”—Mmebusɛm 27:12.
“Nyan!” yi bɛma yɛahu nea ɛsɛ sɛ yɛyɛ ansa na atoyerɛnkyɛm asi, bere a asi, ne bere a asi awie.
ASƐM A ƐDA SO
Atoyerɛnkyɛm Si a—Nea Wobɛyɛ De Agye Wo Ho ne Afoforo
Nsɛm yi betumi agye wo ne afoforo nkwa.
Nea Woyɛ a Wommɔ Ka—Anyinam Ahoɔden ne Pɛtro
Hwɛ akwan mmiɛnsa a wubetumi afa so de anyinam ahoɔden ne pɛtro ayɛ adwuma nyansam: efie mu, kar a wobɛfa, ne nneɛma foforo a wode yɛ adwuma.
BIBLE NO ADWENE
Akodi
Tete no, Israelfo no dii ako wɔ Onyankopɔn din mu. Wei kyerɛ sɛ ɛnnɛ Onyankopɔn pene akodi so anaa?
MMOA A WƆDE MA ABUSUA NO
Ɛyɛ Papa sɛ Yɛde Yɛn Nkwa Bɛto Asiane Mu Agyigye Yɛn Ani?
Mmerante ne mmabaa pii pɛ sɛ wɔhwɛ sɛ dɛn na wobetumi ayɛ. Enti ɛtɔ mmere bi a wɔde wɔn nkwa to asiane mu de gyigye wɔn ani. Wunyae a anka wobɛyɛ bi anaa?
NSASE NE NNIPA
Kazakhstan Nsrahwɛ
Bere bi a abɛsen kɔ no, na Kazakhfo di atutena, na na wɔtena yurt mu. Sɛ wohwɛ wɔn asetena seesei a, ɔkwan bɛn so na ɛma wuhu wɔn nananom asetena?
WƆBƆE ANAA?
Sɛnea Ɛpo Mu Mmoa Bi Konkuro Te
Sɛnea ɛpo mu mmoa konkuro te nti, etumi bɔ mmoa a ɛhyɛ mu no ho ban.
Nneɛma Foforo a Ɛwɔ Wɛbsaet Ha
Adɛn Nti na Yehowa Adansefo Nkɔ Ɔko?
Wiase nyinaa, obiara nim sɛ Yehowa Adansefo nkɔ ɔko. Kenkan na hu nea enti a yɛnkɔ ɔko.
Atoyerɛnkyɛm Si a, Ɔdɔ Ka Yɛn ma Yɛyɛ Ho Biribi
Aman bebree so no, Yehowa Adansefo boa nnipa a wɔkɔ ahohia mu.


text:
TI 13
‘Yehowa Mmara Yɛ Pɛ’
1, 2. Dɛn nti na nnipa pii mmu mmara, nanso yebetumi ate nka dɛn wɔ Onyankopɔn mmara ho?
“MMARA yɛ amoa donkudonku, . . . ɛmene biribiara.” Saa asɛm no puee nhoma bi a wotintimii wɔ afe 1712 mu tɔnn mu. Nhoma no kyerɛwfo kasa tiaa mmara kwan so nhyehyɛe a ɛtɔ mmere bi a ɛma asɛm bi tumi di mfirihyia pii wɔ asɛnnibea, na ɛma nkurɔfo a wɔpɛ sɛ wodi wɔn asɛm ma wɔn bɔ ka buruburoo no. Wɔ nsase pii so no, mmara ne asɛnni nhyehyɛe yɛ hwanyann ma ntɛnkyea, menasepɔw, ne nsɛm a ɛbɔ abira abu so araa ma mmara abɛyɛ ade a wobu no animtiaa koraa.
2 Nea ɛne no bɔ abira no, susuw nsɛm yi a wɔkyerɛw no bɛyɛ mfirihyia 2,700 a atwam ni no ho hwɛ: “Medɔ wo mmara dɛn ara!” (Dwom 119:
Mmarahyɛfo Pumpuni No
3, 4. Akwan bɛn so na Yehowa ada no adi sɛ ɔyɛ Mmarahyɛfo?
3 Bible ka kyerɛ yɛn sɛ: “Obiako ne mmarahyɛfo ne temmufo.” (Yakobo 4:
4 Yehowa ama adesamma nso mmara. Yɛn mu biara wɔ ahonim, ade a ɛda Yehowa atɛntrenee adi. Sɛ́ mmara bi a ɛwɔ yɛn mu no, ahonim betumi aboa yɛn ma yɛahu nea ɛteɛ ne nea ɛnteɛ. (Romafo 2:
Mose Mmara No
—Emu Nsɛm
5. So na Mose Mmara no yɛ mmara a emu nsɛm dɔɔso na ɛso di yɛ den, na dɛn nti na wubua saa?
5 Ɛte sɛ nea nnipa pii susuw sɛ Mose Mmara no yɛ mmara a ɛdɔɔso na ɛyɛ hwanyann. Adwene a ɛte saa nyɛ nokware koraa. Mmara bɛboro 600 na ɛwɔ mmara nhoma no nyinaa mu. Ɛbɛyɛ sɛ nea ɛdɔɔso, nanso susuw ho hwɛ: Eduu afeha a ɛto so 20 no awiei no, na United States mmara ahyɛ nhoma ahorow a ekura nkratafa 150,000 ma. Mfirihyia abien biara wɔde mmara foforo bɛyɛ 600 ka ho! Enti ɛdefa mmara no dodow ho no, nnipa mmara ma Mose Mmara no yɛ ketewa koraa. Nanso, Onyankopɔn Mmara kyerɛɛ Israelfo no kwan wɔ asetra afã bi a ɛnnɛyi mmara nsusuw ho mpo mu. Susuw emu nsɛm ho hwɛ.
6, 7. (a) Ɔkwan bɛn so na ɛsono Mose Mmara no ne mmara apam foforo biara, na Mmara no mu kɛse ne nea ɛwɔ he? (b) Ɔkwan bɛn so na na Israelfo no betumi ada no adi sɛ wogye Yehowa tumidi tom?
6 Mmara no kamfoo Yehowa tumidi kyerɛe. Enti, sɛ wɔyɛ ntotoho a, Mose Mmara no sen mmara foforo biara. Mmara no mu nea ɛsen biara ne eyi: “Israel, tie, [Yehowa, NW] yɛn Nyankopɔn ne [Yehowa, NW] koro. Na fa wo koma nyinaa ne wo kra nyinaa ne w’ahoɔden nyinaa dɔ [Yehowa, NW] wo Nyankopɔn.” Ɔkwan bɛn so na na Onyankopɔn nkurɔfo bɛdɔ no? Ná wɔbɛsom no, abrɛ wɔn ho ase ahyɛ ne tumidi ase.
7 Israelni biara nam ne ho ase a ɔbrɛ hyɛɛ wɔn a wɔmaa wɔn tumi no ase so na egyee Yehowa tumidi toom. Ná awofo, mmapɔmma, atemmufo, asɔfo, ne bere bi akyi no, ɔhene no, nyinaa gyina hɔ ma Onyankopɔn tumidi. Yehowa buu atua biara a wɔtew tiaa wɔn a wodi tumi no sɛ atua a wɔtew tiaa ɔno ankasa. Nanso, sɛ wɔn a wodi tumi no ne Yehowa nkurɔfo no di nsɛm wɔ ɔkwan a ɛmfata anaa ahantan so a, na ne bo fuw wɔn. (Exodus 20:
8. Ɔkwan bɛn so na Mmara no daa Yehowa kronkronyɛ gyinapɛn adi?
8 Mmara no daa Yehowa gyinapɛn kronkron no adi. Nsɛmfua “kronkron” ne “kronkronyɛ” pue bɛboro mpɛn 280 wɔ Mose Mmara no mu. Mmara no boaa Onyankopɔn nkurɔfo ma wohuu ade a ɛho tew ne nea ɛho ntew, bobɔɔ nneɛma ahorow bɛboro 70 a ebetumi ama Israelni bi ho agu fĩ din. Saa mmara yi kaa honam fam ahotew, adidi, ne nwura a wɔtow gu mpo ho asɛm. Mmara a ɛtete saa no ma wonyaa apɔwmuden a ɛyɛ nwonwa. * Nanso, na ekura atirimpɔw a ɛkorɔn
9, 10. Nna mu nkitahodi ne abawo ho mmara bɛn na na ɛwɔ Mmara apam no mu, na mfaso bɛn na na ɛwɔ mmara a ɛtete saa no so?
9 Mmara apam no mu ahyɛde ahorow kae sɛ nna mu nkitahodi ne abawo
10 Saa mmara no kyerɛkyerɛɛ nokware a ɛho hia. * Nokwarem no, ɔkwan bɛn na Adam bɔne no nam so fi awo ntoatoaso biako so ka nea edi so no? So ɛnnam nna mu nkitahodi ne abawo so? (Romafo 5:
11, 12. (a) Atɛntrenee ho nnyinasosɛm a ɛho hia bɛn na Mmara no kamfo kyerɛe? (b) Nneɛma a na ɛremma wommu atɛnkyea bɛn na na ɛwɔ Mmara no mu?
11 Mmara no daa Yehowa atɛntrenee a ɛyɛ pɛ no adi. Mose Mmara no kamfoo nnyinasosɛm a ɛne sɛ wɔbɛma biribiara ayɛ pɛ, anaasɛ akari pɛ wɔ atemmu mu no kyerɛe. Enti, Mmara no kae sɛ: “Ɔkra nsi ɔkra ananmu, aniwa nsi aniwa ananmu, ɛse nsi ɛse ananmu, nsa nsi nsa ananmu, ɛnan nsi ɛnan ananmu.” (Deuteronomium 19:
12 Ná nneɛma a ɛremma wommu ntɛnkyea nso wɔ Mmara no mu. Sɛ nhwɛso no, anyɛ yiye koraa no, na egye adansefo baanu na ama sobo bi ayɛ nea edi mũ. Ná ntanhunu a obi ka ho asotwe mu yɛ den. (Deuteronomium 19:
Mmara a Esii Mmɔborohunu ne Atɛntrenee So Dua
13, 14. Ɔkwan bɛn so na Mmara no hyɛɛ atɛntrenee a na wobebu ɔkorɔmfo ne nea owiaa n’ade no ho nkuran?
13 So na Mose Mmara no yɛ mmara katee a na ɛnna mmɔborohunu adi? Ɛnte saa koraa! Wɔde honhom kaa Ɔhene Dawid ma ɔkyerɛwee sɛ: “[Yehowa, NW] mmara yɛ pɛ.” (Dwom 19:7) Sɛnea na onim no yiye no, Mmara no hyɛɛ mmɔborohunu ne atɛntrenee ho nkuran. Ɛyɛɛ dɛn na ɛyɛɛ saa.
14 Wɔ nsase bi so nnɛ no, ɛte sɛ nea mmara no hu nsɛmmɔnedifo mmɔbɔ, na edi boa wɔn sen nkurɔfo a wodi wɔn nsɛmmɔne no. Sɛ nhwɛso no, wotumi de akorɔmfo gu afiase. Bere a ebetumi aba sɛ nkurɔfo a wowiaa wɔn no nsa nkaa wɔn nneɛma no, ɛsɛ sɛ wotua tow ma wɔde hwɛ nsɛmmɔnedifo a wɔte saa no ma wɔn baabi da ne biribi di. Wɔ tete Israel no, na afiase nni hɔ sɛnea ɛwɔ hɔ nnɛ no. Ná anohyeto a emu yɛ den wɔ asotwe horow a emu yɛ den a wɔde ma ho. (Deuteronomium 25:
15. Ɔkwan bɛn so na Mmara no hwɛ ma wɔdaa mmɔborohunu ne atɛntrenee adi wɔ obi a wanhyɛ da na okum obi asɛm no mu?
15 Mmara no fi mmɔborohunu mu gye toom sɛ ɛnyɛ bɔne nyinaa na wɔhyɛ da yɛ. Sɛ nhwɛso no, sɛ onipa bi anhyɛ da na okum obi, na ɔyɛ ade a ɛfata denam guan a obeguan akɔ guankɔbea nkurow a na apete Israel no biako mu a, na ɛnsɛ sɛ ɔde ɔkra si ɔkra ananmu. Sɛ atemmufo a wɔwɔ kurow no mu hwehwɛ n’asɛm no mu wie a, na ɛsɛ sɛ ɔtra kurow no mu kosi sɛ ɔsɔfopanyin no bewu. Ɛno akyi no, na obetumi atra baabiara a ɔpɛ. Enti onyaa Onyankopɔn mmɔborohunu so mfaso. Bere koro no ara, mmara yi sii sɛnea nnipa nkwa som bo kɛse no so dua.
16. Ɔkwan bɛn so na Mmara no bɔɔ hokwan ahorow bi a ankorankoro wɔ ho ban?
16 Mmara no bɔɔ hokwan a ankorankoro wɔ ho ban. Susuw sɛnea ɛbɔɔ wɔn a na wɔde ka ho ban no ho hwɛ. Mmara no kae sɛ ɛnsɛ sɛ wɔhyɛn nea ɔde ka no fie kogye ade a ɔde sii awowa no. Mmom no, ɛsɛ sɛ nea wɔde no ka no gyina abɔnten na ɔma nea ɔde ka no de awowaside no brɛ no. Saayɛ so no, wɔnhyɛn onipa no fie ɔhyɛ so. Sɛ nea wɔde no ka no gye nea ɔde ka no ntama sɛ awowaside a, na ɛsɛ sɛ ɔsan de kɔma no bere a ade asa no, efisɛ ɛda adi sɛ nea ɔde ka no behia de akata ne ho anadwo.
17, 18. Ɛdefa akodi ho no, ɔkwan bɛn so na na Israelfo no yɛ soronko wɔ aman foforo ho, na dɛn ntia?
17 Wɔ Mmara no ase no, na mmara wɔ akodi mpo ho. Na ɛnsɛ sɛ tumi anaa nkonim kɛkɛ a Onyankopɔn nkurɔfo bedi nti na wɔkɔ ko, mmom na ɛsɛ sɛ wodi dwuma sɛ Onyankopɔn adwumayɛfo wɔ ‘Yehowa Akodi’ mu. (Numeri 21:
18 Sɛ wote sɛ wɔtete mmofra sɛ asraafo wɔ aman bi mu a, so ɛyɛ wo ahodwiriw? Tete Israel no, wɔamfa ɔbarima biara a onnya nnii mfirihyia 20 ankɔ sraadi. (Numeri 1:
19. Nsiesiei bɛn na na ɛwɔ Mmara no mu a na ɛbɔ mmea, mmofra, mmusua, akunafo, ne nyisaa ho ban?
19 Mmara no bɔɔ mmea, mmofra, ne mmusua ho ban nso, na edii wɔn ahiade ho dwuma. Ɛhyɛɛ awofo sɛ wonsusuw wɔn mma ho bere nyinaa, na wɔmfa honhom fam nneɛma nkyerɛkyerɛ wɔn. (Deuteronomium 6:
20, 21. (a) Dɛn nti na Mose Mmara no maa aware dodow ho kwan wɔ Israelfo mu? (b) Ɛdefa awaregyae ho no, dɛn nti na na Mmara no yɛ soronko wɔ gyinapɛn a Yesu san de sii hɔ akyiri yi no ho?
20 Nanso, wɔ eyi ho no, ebia ebinom bebisa sɛ, ‘Dɛn nti na Mmara no maa aware dodow ho kwan?’ (Deuteronomium 21:
21 Saa ara na Mose Mmara no maa ɔbarima kwan ma otumi gyaee ne yere aware wɔ nneɛma pii a na anibere wom ho. (Deuteronomium 24:
Mmara no Hyɛɛ Ɔdɔ Ho Nkuran
22. Akwan bɛn so na Mose Mmara no hyɛɛ ɔdɔ ho nkuran, na wɔdaa no adi kyerɛɛ henanom?
22 Wubetumi ahu nnɛyi mmara kwan so nhyehyɛe bi a ɛhyɛ ɔdɔ ho nkuran? Mose Mmara no hyɛɛ ɔdɔ ho nkuran sen biribi foforo biara. Wɔ Deuteronomium nhoma no mu nkutoo no, asɛmfua a egyina hɔ ma “ɔdɔ” no pue bɛboro mpɛn 20. Ná “dɔ wo yɔnko sɛ wo ho” ne Mmara no nyinaa mu kɛse a ɛto so abien. (Leviticus 19:
23. Dɛn na wɔkanyan Dwom 119 no kyerɛwfo ma ɔyɛe, na dɛn na yebetumi asi yɛn bo ayɛ?
23 Ɔman foforo bɛn na wɔama wɔn mmara a ɛte saa? Ɛnyɛ nwonwa sɛ odwontofo no kyerɛwee sɛ: “Medɔ wo mmara dɛn ara!” Nanso, na ne dɔ no mfi nkate mu ara kwa. Ɛkaa no ma ɔyɛɛ ade, efisɛ ɔbɔɔ mmɔden dii saa mmara no so na ɔde bɔɔ ne bra. Afei, ɔtoaa so sɛ: “Ɛne m’adwene daa adesae.” (Dwom 119:
^ nky. 8 Sɛ nhwɛso no, mmara a ɛhwehwɛ sɛ wɔkata tiafi so, ayarefo a woyi wɔn kogu baabi, ne obiara a ɔka funu a na ɛsɛ sɛ oguare no yɛ mmara a mfirihyia ɔhaha pii twaam ansa na amanaman no hu.
^ nky. 9 Bere a adan a na mmarima ne mmea nya nna mu kyɛfa wom wɔ Kanaanfo asɔrefie no, Mose Mmara no kae sɛ wɔn a na wɔn ho agu fĩ ntumi nhyɛn asɔrefie no mu mpo. Esiane sɛ nna mu nkitahodi maa nkurɔfo ho guu fĩ bere bi nti, na obiara ntumi mfa ɔbarima ne ɔbea nna mmɛka Yehowa som ho wɔ ne fie mma ɛnyɛ nea ɛfata wɔ mmara kwan so.
^ nky. 10 Ná Mmara no atirimpɔw titiriw ne sɛ wɔde bɛkyerɛkyerɛ. Nokwarem no, Encyclopaedia Judaica ka sɛ Hebri asɛmfua a egyina hɔ ma “mmara,” toh·rahʹ, no kyerɛ “nkyerɛkyerɛ.”
^ nky. 17 Mmara no bisae pefee sɛ: “So afuw mu dua yɛ onipa na woatua no?” (Deuteronomium 20:


text:
Mose
—Ɔbarima a Ne Gyidi Yɛ Den
DƐN NE GYIDI?
Sɛ Bible ka “gyidi” a, ɛkyerɛ sɛ obi wɔ adanse a edi mũ wɔ biribi ho, enti ogye tom. Sɛ obi wɔ Onyankopɔn mu gyidi a, ɔwɔ ahotoso sɛ ne bɔhyɛ nyinaa bɛba mu.
DƐN NA MOSE DE KYERƐE SƐ ƆWƆ GYIDI?
Mose de n’adwene nyinaa sii Onyankopɔn bɔhyɛ ahorow so. (Genesis 22:15-18) Ná anka Mose betumi adi yiye wɔ Egypt, nanso wamfa n’adwene ankɔ so, na mmom “ɔpawee sɛ ɔbɛma wɔatan ɔne Onyankopɔn nkurɔfo ani mmom sen sɛ obenya bɔne mu anigye bere tiaa bi.” (Hebrifo 11:25) Nea ɔyɛe no, akyiri yi onuu ne ho anaa? Dabi, efisɛ Bible ka sɛ Mose ‘kɔɔ so tintimii te sɛ nea ohu Onii a wonhu no no.’ (Hebrifo 11:27) Mose annu ne ho da sɛ ne gyidi nti, osii saa gyinae no.
Mose bɔɔ mmɔden sɛ ɔbɛboa nkurɔfo ma wɔanya gyidi. Ma yɛnhwɛ ɛho nhwɛso bi. Bere a Israelfo no duu Po Kɔkɔɔ no ano no, ɛyɛɛ sɛnea wɔaka Farao asraafo no ne Po Kɔkɔɔ no ntam. Ná wonim sɛ wɔawu awie, enti wosu frɛɛ Yehowa ne Mose. Dɛn na na Mose bɛyɛ?
Ɛbɛyɛ sɛ na Mose nnim sɛ Onyankopɔn bɛpae Po Kɔkɔɔ no mu ama Israelfo no afa mu akɔ. Nanso na Mose wɔ awerɛhyem sɛ ɔkwan biara so, Onyankopɔn bɛyɛ biribi abɔ ne nkurɔfo ho ban. Enti, na Mose pɛ sɛ Israelfo no nyinaa nya saa awerɛhyem no bi. Yɛkenkan sɛ: “Mose ka kyerɛɛ nkurɔfo no sɛ: ‘Munnsuro. Munnyina pintinn na monhwɛ sɛnea Yehowa begye mo nkwa nnɛ.’” (Exodus 14:13) Mose tumi hyɛɛ ne kuromfo no gyidi den anaa? Otumi yɛe, efisɛ Bible ka Mose ne Israelfo nyinaa ho asɛm sɛ: “Gyidi nti wɔfaa Po Kɔkɔɔ no mu te sɛ nea wɔnam asase kesee so.” (Hebrifo 11:29) Mose nyaa ne gyidi so akatua, na obiara a ɔwɔ saa gyidi no bi nso benya so akatua.
DƐN NA YESUA FI MU?
Yebetumi asuasua Mose na yɛde yɛn adwene nyinaa asi Onyankopɔn bɔhyɛ so. Ɛho nhwɛso ni: Onyankopɔn ahyɛ yɛn bɔ sɛ, sɛ yɛde ne som di kan wɔ yɛn asetenam a, ɔno nso de nea yehia bɛma yɛn. (Mateo 6:33) Ɛnnɛ, honam fam nneɛma agye wiase no adwene, enti ɛyɛ den sɛ obi beyi n’adwene afi so. Nanso sɛ yɛbɔ mmɔden de Yehowa som di kan, na yɛamma honam fam nneɛma annye yɛn adwene a, Yehowa bɛma yɛn nsa aka nea yehia nyinaa. Ɔhyɛ yɛn bɔ sɛ: “Merennyaw wo na merempa wo nso da.”—Hebrifo 13:5.
Ɛsɛ sɛ yɛn nso yɛbɔ mmɔden boa afoforo ma wɔn gyidi yɛ den. Sɛ yɛbɛyɛ nhwɛso a, awofo a wodwen wɔn mma ho nim sɛ wɔwɔ adwuma kɛse sɛ wɔboa wɔn mma ma wonya Onyankopɔn mu gyidi. Bere a mmofra no renyin no, biribi a ɛho hia paa a ɛsɛ sɛ awofo ma wohu ne sɛ Onyankopɔn wɔ hɔ, na ɔno na ɔkyerɛ yɛn papa ne bɔne. Afei nso, ɛsɛ sɛ awofo ma wɔn mma hu sɛ, sɛ wodi Onyankopɔn mmara so a, ebesi wɔn yiye. (Yesaia 48:17, 18) Ɛyɛ akyɛde kɛse sɛ awofo bɛboa wɔn mma ama wɔanya Onyankopɔn mu gyidi sɛ “ɔwɔ hɔ, na ɔyɛ wɔn a wɔn ani abere rehwehwɛ no no katuafo.”—Hebrifo 11:6.


text:
ASƐM A ƐDA SO | ADƐN NA NNEƐMA BƆNE TO NNIPA PA?
Nneɛma Bɔne Adɔɔso!
Ná Smita * yɛ ɔbea bi a ɔpɛ nnipa na odwen afoforo ho. Ná ɔte Dhaka, Bangladesh, na na wadi mfe 35. Ná obiara nim sɛ ɔyɛ ɔbea warefo a ɔbɔ ne ho mmɔden na n’ani gye ne ho. Afei nso, na ɔde Onyankopɔn ho ade a wasua no kyerɛkyerɛ afoforo. Nanso, mpofirim ara na yare bi bɔɔ no; nnawɔtwe mpo annu na tim, owui!
James ne ne yere yɛ awarefo a na wonnya nnii mfe 40. Ná wɔte New York, na na nkurɔfo bɔ wɔn din pa te sɛ Smita. Bere bi, wɔkɔsraa wɔn nnamfo wɔ Amerika atɔe fam. Wɔkɔe a, wɔamma bio. Wɔkɔɔ hɔ no, wokonyaa kar akwanhyia wuwui. Wɔn wu no maa wɔn adɔfo ne wɔn adwumamfo tee nka sɛ wɔahwere ade paa.
Baabi a wobɛfa biara, bɔne ne amanehunu nko ara. Ɔko nnim asraafo nnim ɔmanfo; ekunkum wɔn nyinaa. Nkurɔfo te wɔn baabi redwen wɔn ho nso a, na nsɛmmɔnedifo ne awudifo akɔtow ahyɛ wɔn so. Akwanhyia rekum ebinom, na yare nso redi ebinom nya. Ɔpanyin oo, abofra oo, woyɛ hena oo, woyɛ hena oo, obiara mfa ne ho nni. Atoyerɛnkyɛm nso si a, ɛnsa mu; etumi ka obiara. Ɔtan hunu ne ntɛnkyea abu so. Ebia wo mpo, nneɛma yi bi ato wo da.
Enti, sɛ obi bisa nsɛm bi te sɛ nea edidi so yi a, odi bisa:
Adɛn na nneɛma bɔne to nnipa pa?
Onyankopɔn na ɔma nneɛma bɔne sisi?
Nnipa na ɛde bɔne ba, anaa ɛno ara na ɛba?
Sɛ ɛnnɛ obi hu amane a, ɛkyerɛ sɛ wawu akɔ aba na ɔretua ne bɔne so ka sɛnea Karma kyerɛ no anaa?
Sɛ ade nyinaa so Tumfoɔ Nyankopɔn bi wɔ hɔ a, adɛn nti na ɔmmɔ nnipa pa ho ban mfi nneɛma bɔne ho?
Enti da bi bɛba a bɔne ne amanehunu befi hɔ?
Ansa na yebetumi ayi saa nsɛm yi ano no, ɛsɛ sɛ yedi kan nya nsɛm mmienu yi ho mmuae: Dɛn nti koraa na nneɛma bɔne sisi? Dɛn na Onyankopɔn bɛyɛ wɔ ho?
^ nky. 3 Wɔasesa din ahorow no.


text:
Call me Kofi Kinaata…..High Grade Family ….move !!!
CHORUS
Ewuradze bɛgye steer no ooo
Whɛ emi maabow oooo
Eeeiiii me nnhu adze oooo
Mereyɛ maa lock oooo 2x
Asay no yawa oooo
Buh hey u no buuz?
Naaa I no buzz say I make fine small
SINGING
Abaadze mpo
Friday night dze wonngye ,boiz na galz no akye
Ɔhyɛ woenyiwa mu so aaaaa wonngye yaa hyehyew atetsew abobow bi naadze
Wotuumefo wotuumefo nso ma antse
YƐre party ekosi ahomaakye,Club dze waapon yɛ tse ase
Na moosi aaaaa yɛbɛ drive akɔ fie ewuradze
CHORUS
Ewuradze bɛgye steer no ooo
Na emi maabow oooo
me nnhu adze oooo
Mereyɛ maa lock oooo
Whɛ emi maabow oooo…..eeeeiiii ene me nkɔ fie
Eeeiiii me nnhu adze oooo……ooooo ene me nkɔ fie
Mereyɛ maa lock oooo…..ewuradze ewuradze 2x
SINGING
Maa me pɛ dɛ me yɛ no me nntsim
Maa me mmpɛɛ aaaaa na me yɛ
Sunsum pɛ paaaa na wonam no yɛ weak
Dɛm ntsi seraaa na me serɛ dɛ
Mɛnnwhɛ maa me re yɛ yi fa mmbu me atɛn
Mɛnnwhɛ maa mayɛ ooooo Ewuradze
Siisiaaa maa medur yi ammba mu dze aaaaa i tell you annwhɛɛ aaaa na menndur fie ooooo kaa kay…..
Me ewuradze eii ame yim dɛ abɔlɔp so weekend dze ebei beibiaa turnup
Fakyɛm na peer pressure nso ka ho bi na mei dur yi ɔdɛ me bɛ lock atse
RAP
Oh daddy I swear wallahi maa yɛ style biaaaa bi na emmom siisia dze have mercy na style no asi me nni style biaaaa yi
Whɛ adze billboard no rebɛhyɛ me’enyiwa mu One way double lane
ne nyinaa abɔ me’enyiwa mu ɔmedɛ ɛkwan kor b fa ha kɔ m’edwuma mu na me fie junction yi sɛ me dur aaaaa mei hu oooo mara weidur yi dze gye dɛ woara epiaa me to nkyɛn na car no ɛba bɛfa na speed aaaaa nframa aaaaa orebɔ yi me nyaa me da aaaa
Me yɛ bread winner menndur fie aaaaa maayɛ yawa aaaa
CHORUS
Ewuradze bɛgye steer no ooo
Na emi maabow oooo
me nnhu adze oooo
Mereyɛ maa lock oooo
Whɛ emi maabow oooo…eeeiiiii ene me nkɔ fie
Eeeiiii me nnhu adze oooo…ooooo ene me nkɔ fie
Mereyɛ maa lock oooo…..ewuradze ewuradze 2x
RAP
Sunday mefir ha me kɔ Sakumono …..Sunday mefir ha me kɔ Sakumono emo tuo no medur hɔ na waasa me dwa roff. Sofo tum frɛ me bisa Mmɔyɔ ɔba no chapel aaaaa me nua ne Mensah me yɛ kubɔlor nso me gyinamu vienna city me paddies adrop fi equitorial guinea
Boiz no oh yeah obiara weii bi mixture aaaa yɛ yɛɛiii no herpitorial guinness. Meedi roff mankasa meiii hun dɛ meii si me tumm kɔ reverse waabra mennwhɛɛ mekyir road na ne signs no maatwerɛw ati lights sɔ red mpo aaaaa old currency meeiii tweiimu.
CHORUS
Na ami maabow ooooo
Me nnhu adze oooooo
Mereyɛ maa lock ooooo
Whɛ emi maabow oooo…eeeiiii ene me nkɔ fie
Eeeiiii me nnhu adze oooo…..ooooo ene me nkɔ fie
Mereyɛ maa lock oooo…..ewuradze ewuradze 2x
OUTRO
Asay all jokes aside you for know say we need you alive,don’t drink & drive #Mooooove
just couldn’t resist .


text:
Wo fi ɔwԑn aban ahyehyԑde no mu - na woakɔ ԑhe?
WO FI ƆWԐN ABAN AHYEHYԐDE NO MU - NA WOAKƆ ԐHE?
Ԑmfa ho bere tenten a woatra a Ɔwԑn Aban Ahyehyԑde no mu no, sԑ wofi mu a ԑma wohyia gyinaesi ho nsԑnnennen. Minim, efisԑ mifii Ɔwԑn Aban Ahyehyԑde no mu mfe 13 akyi a mede me mmeranteberem ahoɔden yԑe Yehowa dansefo mmɔdenbɔfo. Asԑmmisa a emu yԑ duru ma wɔn a wɔpԑ sԑ wofi Ɔwԑn Aban no mu ԑne sԑ “Ԑhe na yԑfi ha yԑbԑkɔ?
Ebinom fam no ԑte sԑ nea wofi owia ase akɔtɔ ogya mu, de wɔnho hyԑ nnurubɔne nom, ɔbraseԑ ɔkɔwensa ne nneyԑe afoforo mu. Ɔwԑn Aban Asafo ani gye ho sԑ wɔde saa nneԑma bɔne yi yԑ osuahu a ԑbԑto wɔn a wofi “Nokware no” mu. Ebinom nso a wofi mu no nya adwenem haw- a ԑhyԑ wɔn so kԑse. Ebinom fi ase sԑ wɔbԑhwehwԑ “Onyankopɔn Nokware Ahyehyԑde” ma wɔkɔ ɔsom ahorow nanso emu biara di wɔn huammɔ. Ebinom nso hu Ahyehyԑde bi anaa ɔsom akuw bi a ԑbԑyԑ sԑ ɔwɔ “Nokware Ankasa no”. Nnipa pii pa abaw wɔ ɔsom ahorow nyinaa ho ma enti wɔbɔ wɔn “bra a ɔsom mfa wɔnho’’ na mmom wɔde wɔn ani si wabusua, wadwuma ne wafie so a wompԑ sԑ wobesusuw Nyamesom ho koraa.Read more
This post is also available in: Spanish Portuguese Czech Italian Russian Borɔfo


text:
Wiase Nsɛm
Wiase
Wiase Nyinaa Akwahosan Ahyehyɛde no aka sɛ, wusiw a efi mfiri a wɔde diesel gu mu a nkurɔfo home no “betumi ama wɔanya ahurututu mu kokoram.” Ebetumi nso ama wɔanya dwensɔtwaa mu kokoram.
Antarctica
Nhwiren mu aba nketenkete a akyenkyen ne afifide a wɔayi afi po ase ama ada adi sɛ, bere bi a atwam no na abɛ ne kwae mu nnua fifi wɔ Antarctic. Wogye di sɛ “mfe pii a atwam ni” no, na awɔw a ɛwɔ Antarctica no ano nyɛ den pii, na na “nsukyenee ntɔ wɔ hɔ.” Na na nsonsonoe kɛse nni ɛhɔ wim tebea ne sɛnea ɛte wɔ asase so mmeae a ɛhɔ yɛ hyew no ntam.
Ireland
Amanneɛbɔ bi a Katolek Asɔfo Kuw a wɔwɔ Ireland de too gua wɔ afe 2012 mu no kyerɛ sɛ, Katolekfo a wɔwɔ ɔman yi mu ɔha mu nkyem 87 gye di sɛ ɛsɛ sɛ wɔma asɔfo kwan ma wɔware; ɔha mu nkyem 77 gye di sɛ ɛsɛ sɛ wɔma mmea kwan ma wodi sɔfo.
Afrika Sahara Anafo Fam ne Asia Anafo Fam
Nhwehwɛmu ada no adi sɛ mpɛn pii no, nnuru a wɔde kõ atiridii wɔ mmeae bi no nye anaa enni mu, ma enti entumi nsa ɔyare no. Wɔ Asia Anafo Fam no, nnuru a wɔhwehwɛɛ mu no mu ɔha mu nkyem 36 nyɛ papa, na saa ara na wɔ Afrika Sahara anafo fam no, ɔha mu nkyem 20 nso nye.
El Salvador
Wɔ April 2012 mu no, aban mpanyimfo maa wɔbɔɔ da a edi kan wɔ mfe abiɛsa mu a awudi biara ansi wɔ El Salvador no ho dawuru. Nnipa a wɔnom nnubɔne a wɔyɛ basabasa dɔɔso wɔ ɔman no mu, na wɔ afe 2011 mu no, nnipa 100,000 biara mu 69 na wodii wɔn awu—awudisɛm a ɛsen biara wɔ wiase no mu biako.


text:
ABAKƆSƐM
Galileo
Bɛyɛ mfe 1400 kɔsi 1600 wɔ Yesu wu akyi no, nyansahufo ne nyansapɛfo a wɔwɔ Europa huu owia ne okyinsoroma ho nokwasɛm pii. Wɔn nhwehwɛmu no maa wɔhuu biribi a na ɛne Katolek Asɔre no nkyerɛkyerɛ nhyia. Nyansahufo baako a na ɔdi wei mu akoten paa ne Galileo Galilei.
ANSA na Galileo reba no, na nnipa pii gye di sɛ owia ne okyinsoroma ne nsoromma nyinaa di asase ho kyinhyia. Adwene a ɛte saa na na Katolek Asɔre no kura mu dendeenden.
Na Galileo wɔ afidie bi a ɔde hwɛ nneɛma wɔ akyirikyiri, na ɛboaa no ma ɔhuu sɛ nea nyansahufo bi aka no nyɛ nokware. Ɛho nhwɛso ni: Ɔhuu nneɛma bi wɔ owia no ho, na ɔhwɛ a ɛte sɛ nea ɛretwa ne ho. Wei ma ɔgye toom sɛ owia no ankasa twa ne ho. Nea ɔhui no boaa nnipa pii ma wɔhuu sɛnea nsoromma ne owia yɛ adwuma. Nanso wei de ntawantawadi baa Galileo ne Katolek Asɔre no ntam.
NYANSAHU NE ASƆRE NO
Ansa na wɔrewo Galileo mpo no, na nsoromma ho nimdefo bi a wɔfrɛ no Nicolaus Copernicus a ɔfi Poland adi kan ayɛ nhwehwɛmu ahu sɛ asase di owia ho kyinhyia. Galileo gyee bere suaa Copernicus kyerɛwtohɔ no, na nhwehwɛmu a ɔno ankasa yɛe no maa ɛdaa adi sɛ Copernicus kyerɛwtohɔ no yɛ nokware. Mfiase no Galileo twentwɛn ne nan ase sɛ ɔde nea wahu no bɛto dwa, efisɛ na ɔsuro sɛ ɔmanfo bɛdi ne ho fɛw. Nanso ɛduu baabi no, na ɔntumi mfa nea wahu wɔ n’afidie so no nsie bio, enti ɔde too dwa. Asɛm yi nti, na nyansahufo bi ne Galileo ani nhyia koraa, na yɛreka yi na asɔfo bi nso de no akɔgyina wɔn asɔredan mu regu n’anim ase.
Afe 1616 mu no, ɔsɔfo bi a na ne nkyerɛkyerɛ agye din a wɔfrɛ no Bellarmine ka kyerɛɛ Galileo sɛ Katolek Asɔre no ahyɛ mmara atia Copernicus asɛm no. Bellarmine kaa no dendeenden sɛ Galileo ntie nea asɔre no reka no. Afei Galileo kaa n’ano toom mfe pii, na wanka wɔ badwam sɛ asase no di owia ho kyinhyia.
Afe 1623 mu no, Katolek Asɔre no nyaa pope foforo a ɔde Urban VIII. Na pope foforo yi yɛ Galileo adamfo, na afe 1624 mu no Galileo ka kyerɛɛ no sɛ ɔntwa asɔre no mmara a wɔhyɛɛ no afe 1616 mu no mu. Nanso Urban ka kyerɛɛ Galileo sɛ ɔnhwɛ Copernicus kyerɛwtohɔ no ne Aristotle de no mu na ɔnkyerɛkyerɛ emu biara mu, nanso ɛnsɛ sɛ ɔgyina wɔn mu biara akyi.
Enti Galileo kyerɛw nwoma bi a wɔato din Dialogue on the Great World Systems. Na Pope no aka akyerɛ Galileo sɛ ɛnsɛ sɛ ɔgyina obiara akyi, nanso nwoma no daa no adi sɛ Galileo pene Copernicus kyerɛwtohɔ no so. Afei Galileo atamfo maa wɔn homene so, na wɔkaa sɛ ne nwoma no redi pope no ho fɛw. Wɔbɔɔ Galileo soboɔ sɛ ne nkyerɛkyerɛ ne asɔre no adwene nhyia, na wɔhunahunaa no ma ɔpoo Copernicus nkyerɛkyerɛ no. Afe 1633 no, Roma Asɛnnibea de Galileo too afiase na wɔbaraa ne nwoma no. Galileo wuu January 8, 1642 wɔ ne fie wɔ Arcetri, wɔ Florence mpɔtam.
Pope John Paul II gye toom sɛ ɛyɛ mfomso sɛ Katolek Asɔre no sɔre tiaa Galileo
Na Galileo nwoma no ka nwoma a Katolek Asɔre no abara sɛ Katolekni biara nkan no ho. Nanso afe 1979 no, asɔre no san hwɛɛ gyinae a Roma Asɛnnibea no sii bɛyɛ mfe 300 a atwam no. Afe 1992 mu no, Pope John Paul II gye toom sɛ ɛyɛ mfomso sɛ Katolek Asɔre no sɔre tiaa Galileo.


text:
Awaregyae ho asɛmmisa
1Afei, Yesu fii Galilea twa baa Yudea fam nohɔ wɔ asubɔnten Yordan agya. Na sɛnea ɛtaa ba no, nnipakuw baa ne nkyɛn ma ɔkyerɛkyerɛɛ wɔn.
2 Farisifo bi baa ne nkyɛn bebisaa no se, “Wopene awaregyae so anaa?” Wobisaa no eyi de sɔɔ no hwɛe.
3 Yesu nso bisaa wɔn se, “Dɛn na Mose ka faa awaregyae ho?”
4 Wobuae se, “Mose kae se eye sɛ wogyae aware. N’asɛm a ɔkae ne sɛ, sɛ ɔbarima bi pɛ sɛ ogyaa ne yere aware a, ɔnkyerɛw awaregyae krataa mfa mma ne yere no.”
5 Yesu bisaa wɔn se, “Adɛn nti na ɔkaa saa? Merebɛkyerɛ mo nea enti a ɔkaa saa. Esiane mo koma a apirim no nti na ɔkaa saa kyerɛɛ mo. 6 Nanso, eyi mfi Onyankopɔn. Efi adebɔ mfitiase na Onyankopɔn bɔɔ ɔbarima ne ɔbea kaa wɔn bɔɔ mu. 7 Eyi nti na ɔbarima begyaw n’agya ne ne na, 8 na ɔde ne ho akɔbata ne yere ho, na wɔn baanu no ayɛ honam koro. 9 Na nea Onyankopɔn aka abom no, ɛnsɛ sɛ onipa tetew mu.”
10 Akyiri yi a ɔne n’asuafo no wɔ fie no, asuafo no bisaa no saa asɛm koro no ara bio.
11 Obuaa wɔn se, “Sɛ obi gyaa ne yere na ɔsan ware obi foforo a, na wabɔ aguaman. 12 Na sɛ ɔyere gyaa ne kunu aware, na ɔsan ware a, ɔno nso abɔ aguaman saa ara.”
Yesu hyira mmofra nkumaa
13 Da bi, awofo bi de mmofra nkumaa brɛɛ Yesu sɛ onhyira wɔn, nanso n’asuafo no pampam wɔn a wɔde mmofra no bae no, ka kyerɛɛ wɔn se, wɔnnhaw no.
14 Yesu huu nea n’asuafo no ayɛ no, anyɛ no dɛ ma ɔka kyerɛɛ wɔn se, “Momma mmofra no kwan na wɔmmra me nkyɛn, na munnsiw wɔn kwan, na eyinom sɛɛ na Onyankopɔn Ahenni no yɛ wɔn dea. 15 Mereka akyerɛ mo se, obiara a ɔrennye Onyankopɔn Ahenni no sɛ abofra no, rentumi nkɔ mu.”
16 Na ɔyɛɛ wɔn atuu, de ne nsa guu wɔn so, hyiraa wɔn.
Aberante sikani no
17 Na osiim sɛ ɔrekɔ baabi foforo no, ɔbarima bi tutuu mmirika baa ne nkyɛn bebuu no nkotodwe, bisaa no se, “Kyerɛkyerɛfo pa, dɛn na menyɛ na manya nkwa a enni awiei?”
18 Yesu bisaa no se, “Adɛn na wofrɛ me onipa pa? Obiara nyɛ onipa pa gye ɔbaako; ɔne Onyankopɔn. 19 Ɛfa w’asemmisa no ho nso, wunim mmaransɛm no: Nni awu, nsɛe aware, mmɔ korɔn, nni atoro, nsisi, di w’agya ne wo na ni.”
20 Aberante no ka kyerɛɛ no se, “Kyerɛkyerɛfo, eyinom nyinaa mifi me mmofraase na midii so.”
21 Yesu hwɛɛ aberante yi dinn nyaa ɔdɔ bi maa no. Ɔka kyerɛɛ no se, “Aka wo ade baako. Kɔ na kɔtɔn biribiara a wowɔ, na fa sika no ma ahiafo, na wubenya agyapade wɔ soro, na bra bedi m’akyi.”
22 Aberante no tee saa asɛm yi no, n’anim sesae, na ɔde awerɛhow kɔe, efisɛ, na ɔwɔ ahonyade bebree.
23 Ɔrekɔ no, Yesu hwɛɛ no, na ɔdanee ne ho ka kyerɛɛ n’asuafo no se, “Ɛyɛ den ma osikani sɛ ɔbɛkɔ Onyankopɔn Ahenni no mu!”
24 Asɛm a Yesu kae no maa asuafo no ho dwiriw wɔn. Yesu san kaa bio se, “Mma, sɛ moahu den a ɛyɛ ma wɔn a wɔwɔ ahonyade sɛ wɔbɛkɔ Onyankopɔn Ahenni mu? 25 Na ɛyɛ mmerɛw sɛ nantwi bɛfa paane tokuru me sen sɛ osikani bɛkɔ Onyankopɔn Ahenni mu.”
26 Asuafo no ho dwiriw wɔn mmoro so na wobisaa no se, “Ɛnne na hena na wobegye no nkwa?”
27 Yesu hwɛɛ wɔn dinn kae se, “Onipa fam de, eyi rentumi mma mu, na Onyankopɔn fam de, biribiara betumi aba mu.”
Yesu akyidi mu akatua
28 Afei, Petro fitii ase kenkan nneɛma a ɔne asuafo no agyaw abedi Yesu akyi no. Ɔkae se, “Yɛagyaw biribiara abedi w’akyi.”
29 Yesu nso buaa no se, “Merema mo ate ase sɛ, obi nni hɔ a, me nti wagyaw ofi, nuabarimanom, nuabeanom, ɛna, agya ne mma anaasɛ agyapade a ɔbɛkɔ akɔka Asɛmpa no, 30 na ɔrennya ofi, nuabarimanom, nuabeanom, ɛnanom, mma ne nsase mmɔho ɔha a ɔtaa nso ka ho! “Eyinom nyinaa bɛyɛ ne de wɔ asase yi so, na wiase a ɛreba no mu de, obenya nkwa a enni awiei. 31 Na adikanfo pii bedi akyi, na akyikafo abedi kan.”
Yesu wu ne ne wusɔre ho nkɔmhyɛ a ɛto so abien
32 Afei, wosiim sɛ wɔrekɔ Yerusalem a na Yesu di wɔn kan; na bere a asuafo no di n’akyi no, ehu ne suro kaa wɔn. Yesu twee wɔn gyinaa nkyɛn, na ɔsan kaa nneɛma a, sɛ wodu Yerusalem a, ɛbɛba ne so no nyinaa kyerɛɛ wɔn.
33 Ɔka kyerɛɛ wɔn se, “Sɛ yedu hɔ a, wobeyi me, Onipa Ba, no ama asɔfo mpanyin ne mmara no akyerɛkyerɛfo, na wɔabu me kumfɔ, na wɔde me ahyɛ Roma aban nsa, akum me. 34 Wobedi me ho fɛw, na wɔatetew ntasu agu me so, na wɔde mpire atwa me mmaa, na wɔakum me; na nnansa so no, masɔre bio.”
Yakobo ne Yohane abisade
35 Afei Sebedeo mma Yakobo ne Yohane baa Yesu nkyɛn bɛka kyerɛɛ no se, “Kyerɛkyerɛfo, yɛpɛ sɛ woyɛ yɛn adɔe bi.”
36 Yesu bisaa wɔn se, “Dɛn na mopɛ sɛ meyɛ ma mo.”
37 Wobuae se, “Ma yɛn mu baako ntena wo nifa so, na ɔbaako nso ntena wo benkum so wɔ w’ahenni mu hɔ!”
38 Nanso, Yesu maa wɔn mmuae se, “Munnim nea mubisa no! Mubetumi anom awerɛhow kuruwa nwenenwene a ɛsɛ sɛ menom ano no ano anaa? Anaasɛ, mubetumi ama wɔde amanehunu asubɔ no abɔ mo asu?”
39 Wɔka kyerɛɛ no se, “Yebetumi!” Na Yesu ka kyerɛɛ wɔn se, “Mubetumi anom me kuruwa ano, na wɔde asubɔ a wɔde bɔ me no abɔ mo; 40 nanso minni tumi sɛ miyi wɔn a wɔbɛtena me nifa anaa me benkum so no. Onyankopɔn nko ara na ɔde saa afa no bɛma wɔn a wɔasiesie hɔ ama wɔn no.”
41 Asuafo a aka no tee nea Yakobo ne Yohane kobisae no, anyɛ wɔn dɛ.
42 Enti, Yesu frɛɛ wɔn ka kyerɛɛ wɔn se, “Munim sɛ ahene ne atumfo a wɔwɔ wiase no di wɔn a wɔhyɛ wɔn ase no so, 43 nanso mo de, ɛnte saa wɔ mo ho. Obiara a ɔpɛ sɛ ɔyɛ kɛse wɔ mo mu no, ɛsɛ sɛ ɔyɛ mo somfo. 44 Na obiara a ɔpɛ sɛ ɔyɛ ne nuanom so panyin no ɛsɛ sɛ ɔyɛ wɔn nyinaa akoa. 45 Me a meyɛ Onipa Ba no, mamma sɛ wɔnsom me na mmom, mebae sɛ merebɛboa afoforo, na mede me kra ayɛ mpata ama nnipa pii.”
Onifuraefo bi ade hu
46 Yesu ne n’asuafo no beduu Yeriko. Wɔrefi kurow no mu no, nnipakuw tu dii wɔn akyi. Saa bere a Yesu retwam no, na Timoteo ba Bartimeo, onifuraefo no, te kwankyɛn, resrɛsrɛ ade.
47 Bere a Bartimeo tee sɛ Yesu Nasaretni na ɔretwam no, ofitii ase teɛteɛɛm se, “Dawid Ba Yesu, hu me mmɔbɔ!”
48 Nnipa no bi teɛteɛɛ no se, “Mua w’ano!” Nanso ɔkɔɔ so teɛteɛɛm dennen se, “Dawid ba, hu me mmɔbɔ!”
49 Bere a Yesu tee ne nne no, ogyina kae se, “Momfrɛ no mma me.” Wɔfrɛɛ onifuraefo no ka kyerɛɛ no se, “Ma wo bo ntɔ wo yam, sɔre na ɔrefrɛ wo!”
50 Bartimeo tow ne ntama gui, sɔre baa Yesu nkyɛn.
51 Yesu bisaa no se, “Dɛn na wopɛ sɛ meyɛ mema wo?” Onifuraefo no buae se, “Kyerɛkyerɛfo, mepɛ sɛ mihu ade!”
52 Yesu ka kyerɛɛ no se, “Kɔ, na wo gyidi agye wo.” Na ntɛm ara onifuraefo no huu ade, na odii Yesu akyi.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Numeri 35:1-34
35 Na Yehowa ne Mose kasae wɔ Moab sare so, baabi a ɛbɛn Yordan+ wɔ Yeriko no, na ɔkae sɛ:2 “Ka kyerɛ Israelfo no na wonyi wɔn nkurow no bi mma Lewifo+ no ntena mu, na wonnyaw mfikyisase nto nkurow no ho nyinaa mma Lewifo no.+3 Nkurow no bɛyɛ wɔn atenae, na mfikyisase no ayɛ baabi a wɔn nyɛmmoa ne mmoa foforo nyinaa bedidi ne baabi a wɔde wɔn nneɛma begu.4 Asase a mode bɛma Lewifo sɛ mfikyisase no, ɛsɛ sɛ ɛne kurow no fasu ntam yɛ basafa apem. Munsusuw no saa ntwa kurow no ho nyinaa nhyia.5 Munsusuw basafa mpem abien wɔ kurow no apuei fam, basafa mpem abien wɔ anafo, basafa mpem abien wɔ atɔe, ne basafa mpem abien wɔ atifi. Munsusuw ne nyinaa ntwa kurow no ho nhyia, na wɔmfa nyɛ wɔn mfikyisase.6 “Nkurow a mode bɛma Lewifo no ni: nkurow asia a ɛbɛyɛ guankɔbea+ a sɛ obi kum onipa a obeguan akɔ,+ ne nkurow foforo aduanan abien.7 Enti nkurow a mode bɛma Lewifo no nyinaa bɛyɛ aduanan awotwe, emu biara ne n’afikyisase.+8 Israelfo no nsam na munnye nkurow no.+ Wɔn a wonyaa pii no, munnye pii, na wɔn a wonyaa kakraa bi no, munnye kakraa bi.+ Obiara nhwɛ nea onyae ho nyi ne nkurow no bi mma Lewifo no.”9 Yehowa toaa so ka kyerɛɛ Mose sɛ:10 “Ka kyerɛ Israelfo sɛ, ‘Moretwa Yordan akɔ Kanaan asase so.+11 Munyi nkurow a eye ma mo mfa nyɛ guankɔbea na sɛ obi nsa pa kum ɔkra bi+ a, waguan akɔ hɔ.12 Sɛ obi kum obi a, onguan nkɔ hɔ na nea wawu no busuani*+ ankum onipakumfo no kosi sɛ obegyina asafo no anim ma wɔabu no atɛn.+13 Enti nkurow asia a mubeyi no bɛyɛ mo guankɔbea.14 Munyi nkurow abiɛsa wɔ Yordan fã ha,+ na munyi abiɛsa wɔ Kanaan asase so+ ma ɛnyɛ guankɔbea nkurow.15 Sɛ ɛba sɛ Israelni anaa ɔhɔho+ anaa otubrafo a ɔte wɔn mu nsa pa na okum ɔkra bi+ a, nkurow asia yi bɛyɛ guankɔbea a obetumi aguan akɔ.16 “‘Nanso sɛ ɔde dade bɔɔ no na owui a, ɔyɛ owudifo,+ enti munkum no.+17 Na sɛ ɔbo a ebetumi akum onipa na ɔtow bɔɔ no ma owui a, ɔyɛ owudifo, enti munkum no.18 Na sɛ dua a ebetumi akum onipa na ɔde bɔɔ no ma owui a, ɔyɛ owudifo, enti munkum no.19 “‘Nea wawu no busuani+ na obekum owudifo no; ohyia no a, onkum no.20 Sɛ ne ho adwemmɔne nti na opiaa no,+ anaa ɔhyɛɛ da kɔtɛw baabi+ na ɔtow ade bɔɔ no ma owui,21 anaa ɔtan nti na ɔbɔɔ no ma owui a, wonkum no, efisɛ ɔyɛ owudifo. Sɛ nea wawu no busuani hyia owudifo no a, onkum no.+22 “‘Nanso ebetumi aba sɛ opiaa no bere a n’ani nna ne ho so na ɛnyɛ ɔtan nti, na wankɔtɛw baabi na ɔtow biribi bɔɔ no.+23 Ebia wanhu no na ɔtow ɔbo a etumi kum nnipa bɔɔ no anaa ogyaa mu hwee no so ma owui, bere a onni ne ho tan anaa adwemmɔne biara dedaw.24 Sɛ ɛba saa a, asafo no nhwɛ mmu nea wakum nipa no ne owufo no busuani no ntam atɛn sɛnea ahyɛde yi te.+25 Na asafo no+ nnye nea wakum nipa no mfi obusuani no nsam, na wɔmfa no nkɔ kurow a oguan kɔɔ mu no mu, na ɔntena hɔ nkosi sɛ ɔsɔfo panyin a wɔde ngo kronkron asra no+ no bewu.26 “‘Nanso sɛ nea wakum nipa no pɛ ne ho asɛm tra kurow a waguan kɔ mu no hye27 na nea wawu no busuani+ hyia no kurow no hye akyi na okum no a, onni mogya ho fɔ.28 Ɛsɛ sɛ anka ɔyɛ komm tena guankɔbea kurow no mu kosi sɛ ɔsɔfo panyin no bewu+ ansa na wakɔ n’asase so.29 Eyi bɛyɛ ahyɛde ama mo ne mo nkyirimma nyinaa, baabi a mote biara.30 “‘Sɛ obi bɔ ɔkra bi ma owu a, adansefo anom asɛm so+ na wonnyina nkum no sɛ owudifo.+ Ɛnsɛ sɛ wogyina onipa biako adanse so kum ɔkra bi.31 Owudifo a ɛsɛ sɛ owu+ de, mommfa biribiara nnnye ne kra. Twa ara na etwa sɛ mukum no.+32 Na sɛ obi guan kɔ guankɔbea kurow no mu a, munnnye agyede biara sɛ ɔnsan nkɔ n’asase so ansa na ɔsɔfo panyin no awu.33 “‘Monhwɛ na moamfa fĩ anka asase a mote so no, efisɛ mogya na ɛma asase ho gu fĩ.+ Sɛ obi ka mogya gu wɔ asase no so a, morentumi mfa biribiara mpata gye nea odii awu no mogya.+34 Mommma abusude biara mmma asase a me ne mo te so no so, efisɛ me Yehowa, mete Israelfo mu.’”+


text:
Akwampae Adwuma Ka Yɛn Bɛn Onyankopɔn
“Eye sɛ yɛto dwom ma yɛn Nyankopɔn.”
1, 2. (a) Sɛ wudwen wo dɔfo bi ho anaa woka ne ho asɛmpa a, dɛn na efi mu ba? (Hwɛ mfonini a ɛwɔ adesua yi mfiase no.) (b) Nsɛmmisa bɛn na yebesusuw ho?
SƐ WOWƆ adamfo bi na wotaa dwen ne ho anaa woka ne ho asɛmpa a, ɛma mo adamfofa no yɛ fɛ. Saa ara na yɛne Yehowa Nyankopɔn adamfofa te; bere a yɛreka ne ho asɛmpa nyinaa na yɛrebɛn no. Bere a Dawid rehwɛ nguan no, edu anadwo na ɔto n’ani hwɛ wim hu nsoromma fɛfɛ a egu hɔ a, odwinnwen Ɔbɔadeɛ Kunini no ho. Dawid kyerɛwee sɛ: “Sɛ mihu wo soro, wo nsateaa ano adwuma, ɔsram ne nsoromma a woasiesie no a, onipa ne hena a wokae no, na ɔdesani ne hena a wohwɛ no?” (Dw. 8:3, 4) Bere a ɔsomafo Paulo nso hwɛɛ sɛnea Onyankopɔn de honhom fam Israel dii dwuma no, ɛyɛɛ no nwonwa ma ɔkae sɛ: “O hwɛ sɛnea Onyankopɔn ahonya ne nyansa ne nimdeɛ mu dɔ fa!”
2 Bere biara a yɛbɛkɔ asɛnka no, yenya hokwan dwinnwen Yehowa ho, na yɛka ne ho asɛm kyerɛ afoforo. Ɛno nko ara ma yɛtwe bɛn no. Akwampaefo pii ka sɛ esiane sɛ wɔde bere pii yɛ asɛnka adwuma no nti, wonya Onyankopɔn ho dɔ kɛse. Sɛ woyɛ ɔkwampaefo oo, sɛ nso afei na wopɛ sɛ woyɛ bi oo, gye bere susuw asɛm yi ho: Ɛbɛyɛ dɛn na bere nyinaa som adwuma no aka wo abɛn Yehowa? Sɛ woyɛ ɔkwampaefo a, bisa wo ho sɛ, ‘Dɛn na ɛbɛboa me ma makɔ so ayɛ adwuma titiriw yi?’ Sɛ wonyɛ ɔkwampaefo a, bisa wo ho sɛ, ‘Ntotoe bɛn na ɛsɛ sɛ meyɛ na matumi ayɛ akwampae adwuma no bi?’ Momma yɛnhwɛ nea enti a yebetumi aka sɛ bere nyinaa som adwuma no ka yɛn bɛn Onyankopɔn.
SƐNEA AKWAMPAE ADWUMA NO KA YƐN BƐN ONYANKOPƆN
3. Sɛ yɛka nhyira a Ahenni no de bɛbrɛ yɛn daakye kyerɛ nkurɔfo a, ɛka yɛn sɛn?
3 Sɛ yɛka nhyira a Ahenni no de bɛbrɛ yɛn daakye kyerɛ nkurɔfo a, ɛtwe yɛn bɛn Yehowa. Sɛ woredi adanse wɔ afie afie a, kyerɛwsɛm bɛn na wotaa kenkan kyerɛ nkurɔfo? Ebia nea wotaa kenkan ne Dwom 37:10, 11; Daniel 2:44; Yohane 5:28, 29; anaa Adiyisɛm 21:3, 4. Bere biara a yɛne nkurɔfo besusuw saa nsɛm yi ho no, ɛkae yɛn ankasa sɛ “akyɛde pa ne adekyɛde a ɛyɛ pɛ biara” fi yɛn Nyankopɔn yamyefo Yehowa hɔ. Eyi ka yɛn bɛn no paa.
4. Adɛn nti na sɛ yɛka asɛm no kyerɛ nkurɔfo a, yehu paa sɛ Onyankopɔn yam ye?
4 Sɛ yɛkɔ asɛnka na yehu sɛnea nkurɔfo ahaw a wonni anidaso biara a, ɛkae yɛn sɛ Yehowa adom yɛn paa sɛ wama yɛahu nokware no. Akwankyerɛ pa abɔ wiase yi mu nnipa, enti ade a yɛfrɛ no anigye ne akomatɔyam paa deɛ, wonni bi. Nnipa pii abotow; wonnim nea ɛda hɔ retwɛn wɔn daakye. Wɔn anidaso asa. Wɔpɛ sɛ wohu nea enti koraa a yɛte ase. Wɔn a wɔkɔ asɔre mpo nnim Bible mu ahe biara. Wɔn asɛm ayɛ sɛ tete Niniwefo no. (Monkenkan Yona 4:11.) Sɛ yɛde bere pii yɛ asɛnka adwuma no na yehu tebea a nnipa wom a, ɛkae yɛn sɛ ampa-ne-ampa ara Yehowa hwɛ ne nkurɔfo yiye. (Yes. 65:13) Bio nso ɛkae yɛn sɛ Yehowa yam ye paa; ɛnyɛ ne nkoa nkutoo na ɔma wɔn nea wohia. Mmom ɔto nsa frɛ obi biara sɛ ɔmmra ne nkyɛn mmenya awerɛkyekyesɛm ne anidaso.
5. Sɛ yɛahaw mpo na yɛde nokware no kyerɛkyerɛ afoforo a, ɛboa yɛn sɛn?
5 Bere a yɛde nokware no rekyerɛkyerɛ afoforo nyinaa na ɛreyi yɛn adwene fi yɛn haw so. Daa kwampaefo bi a yɛfrɛ no Trisha kae sɛ bere a ne papa ne ne maame gyaee aware no, n’adwene nyinaa tu frae. Da koro bi deɛ na awerɛhow amene no, enti na biribiara mpusuw no sɛ ɔnkɔ asɛnka. Nanso omiaa n’ani ne mmofra baasa bi kɔyɛɛ Bible adesua. Ná mmofra no papa ato wɔn asaworam, na na wɔn nuabarima panyin nso di wɔn ani. Trisha kae sɛ: “Sɛ mehwɛ ateetee a mmofra no refa mu a, meto me deɛ fanyinam. Adesua no rekɔ so nyinaa na mmofra no anim ayɛ sresrew; wutumi hu sɛ anigye ahyɛ wɔn koma ma. Saa da no, mihui paa sɛ Yehowa na ayi mmofra no ama me.”
6, 7. (a) Sɛ yɛde Bible kyerɛkyerɛ afoforo a ɔkwan bɛn so na ɛhyɛ yɛn gyidi den? (b) Sɛ yehu sɛ Bible mu nsɛm asesa wɔn a yɛne wɔn sua Bible no a, ɛka yɛn sɛn?
6 Sɛ yɛne nkurɔfo sua Bible a, ɛhyɛ yɛn ankasa gyidi den. Ɔsomafo Paulo bere so no, na Yudafo binom mfa nea wɔkyerɛkyerɛ afoforo no mmɔ wɔn bra. Enti ɔkyerɛwee sɛ: “Wo a wokyerɛkyerɛ obi no, wonkyerɛkyerɛ wo ho?” (Rom. 2:21) Akwampaefo de nokware no kyerɛkyerɛ afoforo, na wɔyɛ Bible adesua daa. Sɛ wobetumi akyerɛkyerɛ yiye a, ɛsɛ sɛ wodi kan kyerɛkyerɛ wɔn ho. Sɛ wɔne obi rekosua ade a, ɛsɛ sɛ wosiesie wɔn ho na wɔyɛ nhwehwɛmu de bua nsɛmmisa. Ɔkwampaefo bi a yɛfrɛ no Janeen kae sɛ: “Bere biara a menya hokwan de nokware no akyerɛkyerɛ afoforo no, esian kɔ m’adwene ne me koma mu tɔnn, na egye nhin akɛse wɔ hɔ. Eyi nti me gyidi nyin ara na ɛrenyin; ɛntɔ ape.”
7 Sɛ yehu sɛ Bible mu nsɛm aboa osuani bi ma wayɛ nsakrae fɛfɛɛfɛ a, yehu sɛ ampa Onyankopɔn nyansa nni ano. (Yes. 48:17, 18) Eyi kanyan yɛn ma yɛkɔ so de Bible mu nsɛm bɔ yɛn bra. Adrianna nso yɛ daa kwampaefo. Ɔkae sɛ: “Sɛ nkurɔfo de wɔn ho to wɔn nyansa so a, wɔn abrabɔ yɛ basaa. Nanso sɛ wɔma Yehowa nyansa kyerɛ wɔn kwan a, esi wɔn yiye.” Ɔkwampaefo foforo a yɛfrɛ no Phil kae sɛ: “Sɛ nkurɔfo pɛ sɛ wɔsesa wɔn abrabɔ a, wɔbɛyɛ ayɛ ayɛ ara enkosi aga, nanso Yehowa baa wɔn akwan mu ara na nneɛma afi ase reyɛ yiye.”
8. Sɛ yɛne yɛn nuanom bom yɛ asɛnka adwuma no a, ɛboa yɛn sɛn?
8 Sɛ yɛne yɛn nuanom bom yɛ asɛnka adwuma no a, ɛhyɛ yɛn den. (Mmeb. 13:20) Akwampaefo ne wɔn mfɛfo asɛmpakafo bom yɛ asɛnka adwuma no daa. Eyi ma ‘obiara nya nkuranhyɛ fi ne yɔnko hɔ.’ (Rom. 1:12; monkenkan Mmebusɛm 27:17.) Onuawa kwampaefo bi a yɛfrɛ no Lisa kae sɛ: “Wowɔ adwumam a, nantin twitwa ne ahoɔyaw nko ara. Daa nea wote ara ne nseku ne kasaburo. Obiara pɛ sɛ ɔfa kwatikwan so di ne yɔnko anim. Ɛtɔ da a, w’abrabɔ pa nti nkurɔfo bɛserew adi wo ho fɛw. Nanso woba fie na wo ne wo yɔnko Kristoni reyɛ asɛnka adwuma no a, wo koma tɔ wo yam paa. Mifi asɛnka ba fie a, mete sɛ mabrɛ nanso mihu sɛ me ho abae me.”
9. Sɛ awarefo bom yɛ akwampae adwuma no a, ɛboa wɔn aware sɛn?
9 Yɛne yɛn hokafo bom yɛ akwampae adwuma no a, ɛma aware no sɔ. (Ɔsɛnk. 4:12) Onuawa bi a ɔde Madeline ne ne kunu nyinaa yɛ akwampaefo. Onuawa no kae sɛ: “Me ne me kunu kɔ asɛnka ba a, yenya biribi bɔ ho nkɔmmɔ, na sɛ yehu biribi wɔ yɛn Bible akenkan mu a ebetumi aboa yɛn wɔ asɛnka mu nso a, yegye bere susuw ho. Bere a yegu so reyɛ akwampae adwuma no nyinaa na yɛn aware sɔ ara na ɛresɔ.” Trisha nso ka sɛ: “Yɛn baanu nyinaa asuae yɛn komam sɛ yɛremfirifiri nneɛma, enti yɛnkasakasa sika ho. Yɛn baanu bom yɛ sankɔhwɛ ne Bible adesua. Eyi nti mframa mfa yɛn ntam koraa, na yɛne Yehowa nso adamfofa mu ayɛ den.”
10. Sɛ yɛde Ahenni no di kan na yehu sɛnea Yehowa boa yɛn a, ɛka yɛn sɛn?
10 Sɛ yɛde Ahenni no di kan a, yehu sɛ Yehowa bɔ yɛn kyidɔm na obua yɛn mpaebɔ, na eyi ma yɛde yɛn werɛ nyinaa hyɛ ne mu. Ɛyɛ nokware, Kristofo anokwafo nyinaa de wɔn ho to Yehowa so. Nanso bere nyinaa asomfo nim paa sɛ, sɛ wɔamfa wɔn ho nyinaa anto Yehowa so a, wɔde akwampae adwuma no bɛso kwan mu baabi. (Monkenkan Mateo 6:30-34.) Yɛmfa onua bi a ɔne ne yere nyinaa yɛ akwampaefo nyɛ nhwɛso. Yɛfrɛ onua no Curt. Ɛyɛ a okosi amansin sohwɛfo ananmu som. Bere bi wɔsomaa no sɛ ɔnkɔsom asafo bi. Ná ebegye nnɔnhwerew abien ne fã na wɔadu hɔ. Na pɛtro a ɛwɔ wɔn kar mu betumi de wɔn akɔ, nanso na ɛrentumi mfa wɔn nsan mma. Yɛreka yi, na aka nnawɔtwe ansa wagye akatua wɔ adwumam. Curt kae sɛ na wonhu sɛ wɔnkɔ anaa wɔnsan. Afei wɔbɔɔ asɛm no ho mpae, na wogye toom sɛ wɔbɛkɔ. Na wɔwɔ awerɛhyem sɛ Onyankopɔn bɛhwɛ wɔn. Bere a wɔyɛe sɛ wɔresi kwan so ara na onuawa bi frɛɛ wɔn sɛ ɔwɔ biribi ma wɔn. Wɔnkɔhwɛ a, sika a wohia atu kwan no pɛpɛɛpɛ! Curt kae sɛ, “Sɛ wotaa hu biribi a ɛte saa a, ɛnyɛ obi na ɔbɛka akyerɛ wo sɛ Yehowa nsa wom.”
11. Nhyira a akwampaefo nya no bi ne sɛn?
11 Akwampaefo ahu sɛ bere a wɔrekum wɔn ho yɛ ɔsom adwuma no nyinaa na ɛreka wɔn bɛn Yehowa, na ɔno nso hwie ne nhyira gu wɔn so. (Deut. 28:2) Nanso obi yɛ ɔkwampaefo a ɛnkyerɛ sɛ ɔrenhyia nsɛnnennen biara. Onyankopɔn somfo biara nni hɔ a wade ne ho afi ɔhaw a Adam atuatew no kɔfa bae ho. Ɛtɔ da mpo a, nsɛnnennen nti ebinom bɛyɛ wɔn adwene sɛ wɔde akwampae adwuma no bɛto hɔ kakra. Nanso mpɛn pii no sɛ akwampaefo gye bere susuw asɛm no ho yiye a, wobehu sɛ wobetumi ayɛ ho biribi. Ɛnde, dɛn na ebetumi aboa akwampaefo ma wɔakɔ so ayɛ adwuma titiriw yi?
NEA ƐBƐBOA MA WOAKƆ SO AYƐ AKWAMPAE ADWUMA NO
12, 13. (a) Sɛ ɛyɛ den ma ɔkwampaefo bi sɛ obenya ne nnɔnhwerew a, dɛn na ɛsɛ sɛ ɔyɛ? (b) Adɛn nti na ehia sɛ yɛkenkan Bible daa na yesua ade dwinnwen ho?
12 Akwampaefo dodow no ara nni adagyew koraa. Ɛnyɛ mmerɛw sɛ wɔbɛyɛ nea ɛsɛ sɛ wɔyɛ nyinaa, enti ehia sɛ wɔyɛ nhyehyɛe pa. (1 Kor. 14:33, 40) Sɛ ɛyɛ den sɛ ɔkwampaefo bi benya ne nnɔnhwerew a, ɛsɛ sɛ ɔtena ase hwɛ nea ɔde ne bere yɛ. (Efe. 5:15, 16) Obetumi abisa ne ho sɛ, ‘Mesɛe bere pii wɔ anigyede ho? Ɛsɛ sɛ meyɛ nsakrae bi wɔ m’adwuma mu anaa? Mesɛe bere wɔ nneɛma a ɛho nhia ho?’ Yɛn mu biara begye atom sɛ ɛyɛ nnipa su sɛ yɛbɛkeka nneɛma abobɔ so; enti ehia sɛ ɛwɔ hɔ ara a akwampaefo tena ase susuw nneɛma ho na wɔhwɛ nsakrae a ehia sɛ wɔyɛ.
13 Ɛsɛ sɛ akwampaefo kan Bible na wodwinnwen ho na wogye bere sua ade. Eyi yɛ biribi a ɛsɛ sɛ woyi bere si hɔ yɛ no daa. Saa nneɛma yi ho hia, enti ɛsɛ sɛ akwampaefo hwɛ sɛ wɔremma biribi foforo biara nnidi mma bere a wɔayi ase hɔ yi mu. (Filip. 1:10) Wo deɛ hwɛ sɛ ɔkwampaefo akɔ asɛnka da mu nyinaa na wapɔn aba fie! Ɔpɛ sɛ osua ade anwummere siesie ne ho ma asafo nhyiam. Nanso odi kan kenkan nkrataa a wanya. Afei ɔsɔ ne kɔmputa kenkan nsɛm a nkurɔfo akyerɛw abrɛ no, na ɔno nso kyerɛw bi kɔma wɔn. Nanso ɛnso hɔ ara; ɔpɛ biribi atɔ enti ɔhwehwɛ Intanɛt so hwɛ baabi a obehu ne bo. N’ani baa ne ho so no, na bɛyɛ nnɔnhwerew abien kɔ, nanso nea wabɔ ne tirim sɛ obesua anwummere no deɛ, ɔnkɔɔ ho koraa. Adɛn nti na eyi yɛ aniberesɛm? Sɛ mmirikatufo pɛ sɛ wotumi tu mmirika kyɛ a, ɛsɛ sɛ wonya aduan pa di. Saa ara na ehia sɛ akwampaefo sua ade yiye hyɛ wɔn ho den na wɔatumi akɔ so ayɛ akwampae adwuma no.
14, 15. (a) Adɛn nti na ɛsɛ sɛ akwampaefo ma wɔn asetena yɛ wɛ? (b) Ɔkwampaefo hyia nsɛnnennen a, dɛn na ɛsɛ sɛ ɔyɛ?
14 Sɛ akwampaefo betumi ayɛ wɔn adwuma no yiye a, ɛsɛ sɛ wɔma wɔn asetena yɛ wɛ. Yesu tuu n’akyidifo fo sɛ wɔmma wɔn ani nhwɛ tee. (Mat. 6:22) Ɔno ankasa maa n’asetena yɛɛ wɛ sɛnea ɛbɛyɛ a obetumi de n’adwene nyinaa asi ɔsom adwuma no so. Ɔkae sɛ: “Sakraman wɔ abɔn na ewim nnomaa wɔ mmerebuw, nanso onipa Ba no nni baabi a ɔde ne ti bɛto.” (Mat. 8:20) Enti ɛsɛ sɛ akwampaefo suasua Yesu, na wɔkae sɛ, sɛ wɔboaboa nneɛma pii ano a, ɛbere a wobegye asiesie anaa wɔapɛ bi ahyɛ ananmu koraa yɛ adwuma mua.
15 Akwampaefo nim sɛ wɔn adwuma no yɛ adwuma titiriw, nanso wɔnsen wɔn nuanom. Yegye tom sɛ hokwan biara a yɛwɔ no, ɛyɛ Onyankopɔn adom ara kwa nti na yɛn nsa aka. Enti sɛ ɔkwampaefo biara betumi akɔ so ayɛ adwuma no a, ɛsɛ sɛ ɔde ne ho to Yehowa so. (Filip. 4:13) Ɛsɛ sɛ akwampaefo hwɛ kwan sɛ nsɛnnennen deɛ wobehyia bi. (Dw. 34:19) Nanso ɛba saa a, ɛnsɛ sɛ wɔpere wɔn ho de akwampae adwuma no to hɔ. Mmom ɛsɛ sɛ wɔdan kɔ Yehowa hɔ kɔpɛ akwankyerɛ ne mmoa. (Monkenkan Dwom 37:5.) Sɛ wohu sɛnea yɛn soro Agya Yehowa reboa wɔn a, ɛka wɔn bɛn no paa.
WUBETUMI AYƐ ƆKWAMPAEFO?
16. Sɛ wopɛ sɛ woyɛ ɔkwampaefo a, dɛn na ɛsɛ sɛ woyɛ?
16 Sɛ wopɛ sɛ woyɛ akwampae adwuma na wunya nhyira a akwampaefo nya no bi a, fa ho asɛm to Yehowa anim. (1 Yoh. 5:14, 15) Bio, wo ne akwampaefo mmɔ ho nkɔmmɔ. Afei, yɛ nneɛma a ebetumi aboa wo na nkakrankakra ɛde wo awura akwampae adwuma no mu. Saa na Keith ne ne yere Erika yɛe. Na wɔde wɔn bere nyinaa yɛ adwuma, na wɔwaree no ankyɛ na wɔtɔɔ fie ne kar sɛnea wɔn atipɛnfo pii yɛ no. Wɔkae sɛ: “Na yɛn adwene nyinaa ne sɛ yenya saa nneɛma yi a, yɛn ho bedwo yɛn, nanso amma saa.” Ɛwom ara na Keith adwuma fii ne nsa, na ofii ase yɛɛ akwampaefo boafo. Ɔkae sɛ: “Akwampae adwuma ma mihui sɛ asɛnka adwuma no yɛ dɛ papaapa.” Keith ne ne yere ne awarefo bi a wɔyɛ akwampaefo faa nnamfo na wɔboaa wɔn ma wohui sɛ, sɛ obi yɛ ne ho awiɛmfoɔ na ɔyɛ akwampae adwuma a, n’ani gye paa. Dɛn na Keith ne Erika yɛe? Wɔde nneɛma bi sisii wɔn ani so a wɔpɛ sɛ wotumi yɛ, na wɔkyerɛw taree wɔn frigye ho. Nea wɔbɛyɛ awie biara na wɔatwam, na edidi mu ara na wɔbɛyɛɛ daa akwampaefo.
17. Adɛn nti na ɛyɛ papa sɛ wugye bere susuw ho hwɛ sɛ wubetumi ayɛ ɔkwampaefo anaa?
17 Wubetumi ayɛ akwampae adwuma no bi anaa? Sɛ worentumi nyɛ bi seesei a, bɔ mmɔden ara sɛ wode nsi ne ahokeka bɛyɛ asɛnka adwuma no sɛnea w’ahoɔden bɛma wo kwan biara. Eyi bɛka wo abɛn Yehowa. Afei san susuw asɛm no ho bɔ ho mpae. Ebia wubehu sɛ, sɛ woyɛ nsakrae kakraa bi a, wubetumi ayɛ akwampae adwuma no. Sɛ wufi ase yɛ akwampae adwuma no a, anigye a wubenya nti worenkae mpo sɛ wode biribi abɔ afɔre. Wo koma bɛtɔ wo yam sɛ wode Ahenni nneɛma adi kan. (Mat. 6:33) Afei wubehu sɛ ɔma mu wɔ anigye ampa. Bio akwampae adwuma no ma yenya bere pii dwinnwen Yehowa ho na yɛka ne ho asɛm kyerɛ afoforo. Eyi nyinaa bɛma Yehowa ho dɔ ahyɛ yɛn koma ma na ne bo atɔ ne yam.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Daniel 7:1-28
7 Babilon hene Belsasar+ afe a edi kan mu no, Daniel soo dae, na onyaa anisoadehu wɔ ne mpa so.+ Saa bere no, ɔkyerɛw ɔdae no too hɔ.+ Ɔkaa asɛm no nyinaa.2 Daniel kae sɛ:“Mihui m’anisoadehu mu anadwo, na hwɛ! ɔsoro mframa+ anan no bɛhwanyan ɛpo kɛse no.+3 Na mmoa akɛse anan+ pue fii ɛpo+ no mu bae; ɛsono oyi, na ɛsono oyi.+4 “Nea odi kan no te sɛ gyata,+ na ɔwɔ ɔkɔre+ ntaban. Mehwɛe ara kosii sɛ wotutuu ne ntaban no, na wɔmaa no so fii fam,+ na wɔma ogyinaa anan abien so sɛ onipa, na wɔmaa no onipa koma.+5 “Na hwɛ! aboa foforo a ɔto so abien a ɔte sɛ osisi ni.+ Ogyina hɔ tɔ kɔ ɔfã biako,+ na mparow abiɛsa hyɛ n’anom wɔ ne sẽ ntam, na wɔka kyerɛɛ no sɛ, ‘Sɔre di nam bebree.’+6 “Eyi akyi no, mehwɛe ara, na hwɛ! aboa foforo ni. Ɔte sɛ ɔsebɔ,+ na ɔwɔ anomaa ntaban anan wɔ n’akyi. Aboa no wɔ ti anan,+ na wɔmaa no tumi.7 “Eyi akyi no, mehwɛe ara anadwo anisoadehu no mu, na hwɛ! aboa a ɔto so anan ni. Ne ho yɛ hu ne nwonwa na ɔwɔ ahoɔden boro so.+ Ɔwɔ dade sẽ akɛse. Ɔmemene bubu nneɛma mu, na nkae no, ɔde ne nan tiatia so. Ɛsono no koraa wɔ mmoa a wodii n’anim no nyinaa ho, na ɔwɔ mmɛn du.+8 Meredwinnwen mmɛn no ho no, hwɛ, abɛn ketewa foforo puei ɛnonom ntam,+ na kan mmɛn no mu abiɛsa ase tutui wɔ n’anim. Na hwɛ, aniwa a ɛte sɛ onipa aniwa ne ano a ɛkeka nsɛnkɛse+ wɔ abɛn no ho.9 “Mehwɛe ara kosii sɛ wosisii agua,+ na Nea ne nna akyɛ+ no bɛtenaa ase. N’atade yɛ fitaa sɛ sukyerɛmma,+ na ne ti nhwi te sɛ oguanten nhwi fitafita.+ N’agua yɛ ogyaframa ara nko,+ na ne ntwahonan yɛ ogya a ɛrefram.+10 Ogya te sɛ asubɔnten sen fi n’anim ba.+ Mpempem som no,+ na mpem du ahorow mpem du gyinagyina n’anim.+ Wɔtenaa ase sɛ wɔrebu atɛn,+ na wobuebuee nhoma mu.11 “Saa bere no, nsɛnkɛse a abɛn no kekae nti,+ mehwɛe ara. Mehwɛe ara kosii sɛ wokum aboa no, na wɔsɛee ne honam, na wɔde maa ogya a ɛrefram no.+12 Na mmoa a aka no nso,+ wogyee wɔn tumi, nanso wɔmaa wɔn bere ne dɔn+ a wɔn nkwa nna nkodu.13 “Mehwɛe ara, anadwo anisoadehu no mu, na hwɛ, obi a ɔte sɛ onipa ba+ nam ɔsoro mununkum+ mu reba. Oduu Nea ne nna akyɛ+ no nkyɛn, na wɔma ɔbɛn n’anim.+14 Ɔno na wɔde tumi+ ne anuonyam+ ne ahenni+ maa no sɛ aman, nkurɔfo ne kasa horow nyinaa nsom no.+ Ne tumi yɛ daa tumi a ɛrentwam da, na n’ahenni yɛ nea wɔrensɛe no da.+15 “Me, Daniel, ɛno nti me honhom botowee me mu, na anisoadehu no ma misuroe.+16 Mitwiw bɛn wɔn a wogyina hɔ no biako, na mibisaa no na ama mahu eyi nyinaa mu yiye.+ Ɔka kyerɛɛ me, na ɔma mihuu nneɛma no nkyerɛase sɛ,17 “‘Mmoa akɛse yi, esiane sɛ wɔyɛ anan nti,+ ahene baanan na wobefi asase so asɔre agyina.+18 Nanso Opumpuni+ no akronkronfo+ benya ahenni no, na wɔafa ahenni+ no daa afebɔɔ.’19 “Na aboa a ɔto so anan a ɛsono ɔno koraa wɔ wɔn a aka nyinaa ho a ne ho yɛ hu boro so na ne sẽ yɛ dade na n’awerɛw yɛ kɔbere a ɔmemene bubu nneɛma mu de ne nan tiatia nkae so no,+ mepɛe sɛ mete ne ho asɛm no ase;20 ne afei ne ti so mmɛn du+ ne abɛn foforo+ a epuei a abiɛsa tutui wɔ n’anim,+ abɛn a ɛwɔ aniwa ne ano a ɛkeka nsɛnkɛse+ a wohwɛ a, ɛso sen nea aka no.21 “Mehwɛe ara, na hwɛ, saa abɛn no ne akronkronfo no dii ako, na etumii wɔn,+22 kosii sɛ Nea ne nna akyɛ+ no bae, na wobuu atɛn maa Opumpuni no akronkronfo,+ na ɛbere dui ma akronkronfo no faa ahenni no.+23 “Ɔkae sɛ, ‘Aboa a ɔto so anan no bɛyɛ ahenni a ɛto so anan a ɛbɛsɔre asase so, na ɛbɛsono ɛno koraa wɔ ahenni a aka nyinaa ho, na ɛbɛmene asase nyinaa atiatia so abubu no.+24 Na mmɛn du no, ahenni no ara mu na ahene du bɛsɔre,+ na wɔn akyi no ɔfoforo bi bɛsɔre, na ɛbɛsono ɔno ne wɔn a wodii kan no,+ na ɔbɛbrɛ ahene baasa ase.+25 Na ɔbɛkeka nsɛm atia Ɔsorosoroni no,+ na ɔbɛhaw Opumpuni no akronkronfo.+ Ɔbɛbɔ ne tirim sɛ ɔbɛdan mmere+ ne mmara,+ na wɔde wɔn bɛhyɛ ne nsa, ɛbere ne mmere ne bere fã.*+26 Na wɔtenaa ase sɛ wɔrebu atɛn,+ na wogyee ne nsam tumi, na wɔsɛee no ma ɔsɛee koraa.+27 “‘Na wɔde ɔsoro nyinaa ase ahenni ne tumi ne kɛseyɛ maa Opumpuni no akronkronfo man no.+ Wɔn ahenni yɛ daa ahenni,+ na tumidi nyinaa bɛsom wɔn atie wɔn.’+28 “Ɛha na nsɛm no si. Na me Daniel, me tirim nsusuwii bɔɔ me hu pii, na m’anim sakrae, nanso asɛm no de, mede siee me koma mu.”+
Ase Hɔ Nsɛm
^ Nnipa pii te eyi ase sɛ: “bere, mmere abien, ne bere fã,” kyerɛ sɛ, mmere abiɛsa ne fã


text:
“Kyerɛkyerɛ Me Ma Menyɛ Nea Wopɛ”
“Kyerɛkyerɛ me ma menyɛ nea wopɛ, na wone me Nyankopɔn.”—DW. 143:10.
1, 2. Sɛ yehu Onyankopɔn apɛde a, ɛboa yɛn dɛn? Dɛn na yesua fi Ɔhene Dawid nhwɛso no mu?
FA NO sɛ wonam mmepɔw mu baabi na wukoduu nkwanta bi so. Wunhu sɛ womfa nifa anaa benkum, efisɛ wunhu w’anim yiye. Ebia nea wobɛyɛ ne sɛ wobɛforo akogyina koko tenten bi so na woahu baabi a ɔkwan no biara kopue. Eyi bɛboa wo ma woahu baabi a ɛsɛ sɛ wofa. Saa ara na sɛ yɛresi gyinae titiriw bi a, ehia sɛ yenya Ɔbɔadeɛ no adwene a ɛkorɔn wɔ asɛm no ho. Ɛno bɛboa yɛn ma ‘yɛafa ɔkwan’ a Yehowa pɛ so.—Yes. 30:21.
2 Obi a ɔbɔɔ mmɔden sɛ ɔbɛyɛ nea Onyankopɔn pɛ wɔ n’asetenam ne tete Israel hene Dawid. Ɔyɛ obi a na ne koma di mu wɔ Yehowa Nyankopɔn anim. Adesua yi bɛboa yɛn ma yɛahu nea Dawid yɛe bere a ohyiaa nsɛnnennen ne nea yebetumi asua afi mu.—1 Ahe. 11:4.
DAWID MAA YEHOWA DIN SO
3, 4. (a) Dɛn na ɛmaa Dawid kogyinaa Goliat anim? (b) Dawid buu Yehowa din dɛn?
3 Bere a Dawid yɛ aberantewa no, ɔne Filistini katakyi Goliat koe. Ná Goliat tenten yɛ mita 2.9 (anammɔn 9.5). Dɛn na ɛmaa aberantewa Dawid tumi kogyinaa onipa tenten gramo saa anim? (1 Sam. 17:4) Ɛyɛ Dawid akokoduru? Anaasɛ na ɛyɛ gyidi a ɔwɔ wɔ Onyankopɔn mu? Ɛyɛ nokware sɛ na Dawid yɛ ɔkokodurufo na na ɔwɔ gyidi wɔ Onyankopɔn mu, nanso ade titiriw a ɛma okogyinaa Goliat anim ne sɛ na n’ani gye ho sɛ ɔbɛma Yehowa din kɛse no so na watew ho. Ɔde abufuw bisae sɛ: “Hena koraa ne Filistini momonotoni yi a ɔretwa Onyankopɔn teasefo no mpasua mpoa yi?”—1 Sam. 17:26.
4 Aberantewa Dawid ka kyerɛɛ Goliat sɛ: “Wode nkrante ne peaw ne pɛmɛ na ɛreba me so, na me de, mede asafo Yehowa, Israel mpasua no Nyankopɔn a woasopa no no din na ɛreba wo so.” (1 Sam. 17:45) Dawid de ne ho too nokware Nyankopɔn so, na bere a ɔtoo aboba biako pɛ, na Goliat da fam birim. Ɛnyɛ saa bere yi nko na Dawid de ne ho too Yehowa so, na mmom ɔyɛɛ saa ne nkwa nna nyinaa na ɔmaa Yehowa din kɛse no so. Dawid tuu ne mfɛfo Israelfo fo sɛ ‘wɔmfa Yehowa din kronkron no nhoahoa wɔn ho.’—Monkenkan 1 Beresosɛm 16:8-10.
5. Dɛn na nkurɔfo yɛ nnɛ a ɛte sɛ Goliat mpoatwa no?
5 Ɛyɛ wo dɛ sɛ Yehowa yɛ wo Nyankopɔn? (Yer. 9:24) Sɛ nkurɔfo a wo ne wɔn te mpɔtam, w’adwumayɛfo, wo sukuufo, anaasɛ w’abusuafo ka Yehowa ho asɛmmɔne anaa wodi n’Adansefo ho fɛw a, dɛn na woyɛ? Sɛ obi sopa Yehowa a, wubenya akokoduru atew ne din no ho? Wowɔ gyidi sɛ ɔbɛboa wo ma woayɛ saa? Ɛyɛ nokware, “kommyɛ wɔ ne bere,” nanso ɛnsɛ sɛ ɛyɛ yɛn aniwu sɛ yɛbɛda yɛn ho adi sɛ Yehowa Adansefo ne Yesu akyidifo. (Ɔsɛnk. 3:1, 7; Mar. 8:38) Sɛ yɛne wɔn a wommu Yehowa mpo rekasa a, ɛsɛ sɛ yɛyɛ anifere na yɛkasa wɔ nidi mu, nanso ɛnsɛ sɛ yɛyɛ yɛn ade te sɛ Israelfo a “ehu kɛse kaa wɔn, na wosuroe” bere a wɔtee Goliat mpoatwa no. (1 Sam. 17:11) Mmom, ɛsɛ sɛ yɛde akokoduru kasa tew Yehowa Nyankopɔn din kronkron no ho. Yɛpɛ sɛ yɛboa nnipa ma wohu sɛ Yehowa ne nokware Nyankopɔn no. Enti yɛde n’Asɛm Bible no boa nkurɔfo ma wohu nea enti a ehia sɛ wɔbɛn Onyankopɔn.—Yak. 4:8.
6. Bere a Dawid kohyiaa Goliat no, na dɛn na esi n’ani so? Dɛn na yɛn nso ɛsɛ sɛ yɛde si yɛn ani so?
6 Dawid ne Goliat asɛm no boa yɛn ma yesua biribi foforo. Bere a Dawid de mmirika rekɔ akono no, obisae sɛ: “Dɛn na wɔbɛyɛ ama ɔbarima a obekum saa Filistini yi na wayi ahohorabɔ afi Israel so no?” Nkurɔfo no buae sɛ: “Obiara a obetumi akum [Goliat] no, ɔhene bɛma no ahonyade pii na ɔde ne babea nso ama no.” (1 Sam. 17:25-27) Nanso na ɛnyɛ ahonyade na ehia Dawid. Nea na esi n’ani so sõ sen ahonyade koraa. Na Dawid pɛ sɛ ɔhyɛ nokware Nyankopɔn no anuonyam. (Monkenkan 1 Samuel 17:46, 47.) Yɛn nso ɛ? So nea esi yɛn ani so ne sɛ yebenya sika pii na yɛagye din wɔ wiase yi mu? Yɛn nyinaa pɛ sɛ yɛyɛ yɛn ade te sɛ Dawid. Ɔtoo dwom sɛ: “Mommra mma yɛnkamfo Yehowa, na momma yɛmmom mma ne din so.” (Dw. 34:3) Enti ɛsɛ sɛ yɛde yɛn ho to Yehowa so na yɛma ne din ho hia yɛn sen sɛ yɛn ankasa begye din.—Mat. 6:9.
7. Yɛbɛyɛ dɛn anya gyidi kɛse ayɛ asɛnka adwuma no bere mpo a nkurɔfo mpɛ sɛ wotie asɛm no?
7 Dawid de ne ho nyinaa too Yehowa so; ɛno na ɛma onyaa akokoduru kohyiaa Goliat. Ná Dawid yɛ aberantewa a ne gyidi sõ. Bere a ɔrehwɛ nguan no, ohyiaa tebea pii a na ɛhwehwɛ sɛ ɔde ne ho to Onyankopɔn so, na eyi na ɛhyɛɛ ne gyidi den. (1 Sam. 17:34-37) Yɛn nso yehia gyidi kɛse na yɛatumi akɔ so ayɛ asɛnka adwuma no, titiriw bere a nkurɔfo mpɛ sɛ wotie asɛm no. Sɛ yɛn gyidi bɛyɛ den a, ɛsɛ sɛ yɛde yɛn ho to Onyankopɔn so wɔ biribiara mu. Nhwɛso bi ni: Sɛ yɛte kar mu retu kwan a, yebetumi ne wɔn a wɔte yɛn nkyɛn no abɔ Bible mu nkɔmmɔ. Saa ara na sɛ yɛreyɛ afie afie adwuma no a, ɛsɛ sɛ yɛne wɔn a yehyia wɔn mmɔnten so no kasa.—Aso. 20:20, 21.
DAWID TWƐN YEHOWA
8, 9. Bere a Ɔhene Saul reteetee Dawid mpo no, dɛn na Dawid yɛe de kyerɛe sɛ ɔpɛ sɛ ɔyɛ nea Yehowa pɛ?
8 Ade foforo wɔ hɔ a ɛma yehu sɛ Dawid de ne ho too Yehowa so: Ɛno ne adwene a na Dawid wɔ wɔ Israel hene a odi kan Saul ho. Ná Saul ani bere Dawid, na ɔbɔɔ mmɔden sɛ ɔbɛtow peaw awɔ no akum no; ɔyɛɛ saa mprɛnsa. Nanso emu biara mu no Dawid twee ne ho na wanyɛ biribiara antua ka. Akyiri yi oguan fii Saul anim. (1 Sam. 18:7-11; 19:10) Afei, Saul paw Israel mmarima 3,000 de wɔn tiw Dawid wɔ sare so. (1 Sam. 24:2) Dawid ne ne mmarima kɔbɔɔ wɔn ho aguaa wɔ ɔbodan bi mu, na bere a Saul ani nna ne ho so no, okowuraa hɔ. Dawid yɛ obi a anka ɔbɛka sɛ wanya hokwan a ɔde beyi ɔhene no afi hɔ. Nokwasɛm ne sɛ na Onyankopɔn aka dedaw sɛ Dawid na obesi Saul ananmu ayɛ Israel hene. (1 Sam. 16:1, 13) Sɛ Dawid tiee mmarima a wɔka ne ho no a, anka okum Saul ntɛm ara. Nanso Dawid kae sɛ: “Ɛmpare me sɛ megyina Yehowa anim ayɛ ade a ɛte saa atia me wura a Yehowa asra no.” (Monkenkan 1 Samuel 24:4-7.) Onyankopɔn na ɔsraa Saul de no sii agua so. Na mpɛn dodow a Yehowa ntuu no ade so no, na Dawid mpɛ sɛ ɔno ara de ne pɛ tu no fi akongua no so. Mmom nea Dawid yɛe ara ne sɛ otwaa Saul atade nguguso ano. Eyi kyerɛ sɛ, sɛ Dawid pɛ sɛ okum Saul a, anka obetumi akum no nanso na ɛnyɛ n’adwene ne no.—1 Sam. 24:11.
9 Bere a etwa to a Dawid huu Saul no ɔdaa no adi sɛ obu no, efisɛ na Onyankopɔn asra no. Saa bere no Dawid ne Abisai kopuee baabi a na Saul ne ne dɔm wɔ, na na Saul ada hatee. Abisai ka kyerɛɛ Dawid sɛ Yehowa na ayi ne tamfo Saul ahyɛ ne nsa, na ɔsrɛɛ Dawid mpo sɛ ɔmma ɔmfa peaw nwɔ no nkum no, nanso Dawid amma kwan. (1 Sam. 26:8-11) Dawid twɛn maa Onyankopɔn kyerɛɛ no nea ɔnyɛ, na nea Abisai kae nyinaa akyi no, na wasi ne bo sɛ ɔbɛyɛ nea Yehowa pɛ.
10. Sɔhwɛ bɛn na yebetumi ahyia? Dɛn na ɛbɛboa yɛn ma yɛagyina pintinn?
10 Yɛn nso ɛtɔ da bi a yɛn mfɛfo bepiapia yɛn sɛ yɛnyɛ nea wɔn adwene kyerɛ wɔn, na ɛnyɛ nea Yehowa pɛ. Ebinom mpo yɛ wɔn ade te sɛ Abisai, na ebia wɔbɛhyɛ yɛn sɛ yɛnyɛ biribi ansa na yɛahwɛ Onyankopɔn adwene wɔ ho. Ade a ɛbɛboa yɛn ma yɛagyina yɛn nan so pintinn ne sɛ yebehu Yehowa adwene wɔ asɛm no ho na yɛasi yɛn bo sɛ yɛremman mfi n’akwan ho.
11. Dɛn na Dawid yɛe de kyerɛe sɛ nea na esi n’ani so ne sɛ ɔbɛyɛ nea Onyankopɔn pɛ? Dɛn na yebetumi asua afi mu?
11 Dawid bɔɔ Yehowa Nyankopɔn mpae sɛ: “Kyerɛkyerɛ me ma menyɛ nea wopɛ.” (Monkenkan Dwom 143:5, 8, 10.) Dawid amfa ne ho anto n’ankasa nyansa so, na saa ara na wamma afoforo ampiapia no amma wanyɛ nea wɔpɛ. Mmom na wasi ne bo sɛ ɔbɛma Onyankopɔn akyerɛ no nea ɔnyɛ. Dawid ‘dwinnwen Yehowa nnwuma nyinaa ho na ɔtenaa ase susuw ne nsa ano adwuma ho.’ Sɛ yɛpɛ sɛ yehu nea Onyankopɔn pɛ a, ɛsɛ sɛ yɛdɔ Kyerɛwnsɛm no mu asukɔ na yedwinnwen sɛnea Yehowa ne nnipa a wɔtenaa ase tete no dii ho.
DAWID HUU ADWENE A ƐWƆ MMARA NO AKYI
12, 13. Dɛn nti na Dawid hwiee nsu a ne mmarima baasa de brɛɛ no no gui?
12 Ade foforo nso wɔ hɔ a yebetumi asua afi Dawid hɔ. Ɔbɔɔ mmɔden sɛ obehu adwene a ɛwɔ Mose Mmara no akyi na ɔde abɔ ne bra. Wo de, hwɛ nea esii bere a na Dawid repɛ ‘Betlehem abura mu nsu anom’ no. Saa bere no na Filistifo agye Betlehem abɔ so, nanso Dawid mmarima no mu baasa de wɔn nkwa too wɔn nsam kɔɔ kurow no mu kɔsaw nsu bae. “Dawid annom, na mmom ohwie guu fam maa Yehowa.” Dɛn nti na wannom? Ɔkae sɛ: “Ɛmpare me sɛ mɛhwɛ me Nyankopɔn anim ayɛ saa! Mmarima a wɔde wɔn kra too wɔn nsam yi mogya na mennom anaa? Wɔn kra na wɔde too wɔn nsam kɔsaw bae.”—1 Be. 11:15-19.
13 Ná Dawid nim sɛ Mmara no aka sɛ ɛnsɛ sɛ wodi mogya na mmom ɛsɛ sɛ wohwie gu fam ma Yehowa. Na Dawid te mmara yi ase. Na onim sɛ “ɔhonam biara kra wɔ mogya mu.” Nanso asɛm no ne sɛ nsu na wɔkɔsaw bae, ɛnyɛ mogya. Enti adɛn na Dawid annom? Ne tiatwa mu no, na onim adwene a ɛwɔ saa mmara no akyi. Ná Dawid nim sɛ bere a mmarima baasa no rekɔsaw nsu no, anka wobetumi awu enti sɛ ɔnom nsu no a, na ɛte sɛ nea ɔrenom wɔn mogya ara pɛ. Ná nsu no som bo ma no te sɛ mmarima no mogya. Enti wannom, na mmom ohwiee guu fam.—Lev. 17:11; Deut. 12:23, 24.
14. Dɛn na ɛboaa Dawid ma ɔyɛɛ nea ɛsɔ Yehowa ani?
14 Biribiara a Dawid yɛe no, ɔbɔɔ mmɔden sɛ ɔbɛma Onyankopɔn mmara akyerɛ no kwan. Ɔtoo dwom sɛ: “Nea mepɛ ne sɛ mɛyɛ w’apɛde, O me Nyankopɔn, na wo mmara wɔ me koma mu.” (Dw. 40:8) Dawid suaa Onyankopɔn mmara dwinnwen ho kɔɔ akyiri. Ná ogye di paa sɛ, sɛ odi Yehowa ahyɛde so a, ebesi no yiye. Enti na ɛnyɛ Mose Mmara no kɛkɛ na Dawid pɛ sɛ odi so, mmom na ɔpɛ sɛ ohu adwene a ɛwɔ Mmara no akyi na ɔde bɔ ne bra. Yɛn nso sɛ yɛresua Bible a, ɛbɛyɛ papa sɛ yedwinnwen nea yɛkenkan no ho na yɛma esian kɔ yɛn koma mu tɔnn. Yɛyɛ saa a, tebea biara a yebehyia no, yebehu Yehowa adwene wɔ ho na yɛayɛ nea ɛsɔ n’ani.
15. Dɛn na Solomon yɛe a ɛkyerɛ sɛ ɔpoo Onyankopɔn Mmara?
15 Yehowa Nyankopɔn hyiraa Dawid ba Solomon paa. Nanso eduu baabi no, Solomon poo Onyankopɔn Mmara. Na Yehowa ahyɛ sɛ ɛnsɛ sɛ Israel hene ‘ware mmea bebree.’ (Deut. 17:17) Nanso Solomon antie saa ahyɛde no; ɔwaree mmea ananafo pii. Ne nkwakoraabere mu no, “ne yerenom dan ne koma kodii anyame foforo akyi.” Nea enti a ɔwaree mmea pii no de, ɛyɛ n’ankasa asɛm nanso nokware a ɛwom ne sɛ “Solomon fii ase yɛɛ Yehowa ani so bɔne, na wanni Yehowa akyi ankosi ase sɛ ne papa Dawid.” (1 Ahe. 11:1-6) Ɛsɛ ɛsɛ yehu Onyankopɔn mmara a ɛwɔ Bible mu ne adwene a ɛwɔ mmara no akyi yiye na yɛde bɔ yɛn bra. Yɛmfa no sɛ wopɛ sɛ woware, ɔkwan bɛn so na wode afotu yi bɛyɛ adwuma?
16. Sɛ obi pɛ sɛ ɔware a, dɛn na ɛbɛkyerɛ sɛ ɔte ahyɛde a ɛka sɛ yɛnware “Awurade mu nkutoo” no ase yiye?
16 Sɛ obi a ɔnyɛ gyidini kyerɛ yɛn ho anigye a, hena na yebesuasua no—Dawid anaa Solomon? Bible ka sɛ ɛsɛ sɛ nokware Kristofo ware “Awurade mu nkutoo.” (1 Kor. 7:39) Enti sɛ Kristoni bi pɛ sɛ ɔware a, ɛsɛ sɛ ɔware ne yɔnko gyidini. Sɛ yehu adwene a ɛwɔ ahyɛde yi akyi a, ɛnyɛ ware kɛkɛ na yɛrenware obi a ɔnyɛ gyidini, na mmom sɛ ɔkyerɛ yɛn ho anigye mpo a yɛrensosɔ so koraa.
17. Dɛn na ɛbɛboa yɛn na yɛanhwɛ aguamansɛm ho mfonini?
17 Dawid maa Onyankopɔn kyerɛɛ no kwan. Momma yɛnhwɛ sɛnea ne nhwɛso no bɛboa yɛn ma yɛapo aguamansɛm ho mfonini. Kenkan kyerɛw nsɛm a edidi so yi na hwɛ adwene a ɛwɔ akyi, na bɔ mmɔden sɛ wubehu sɛnea Yehowa bu aguamansɛm. (Monkenkan Dwom 119:37; Mateo 5:28, 29; Kolosefo 3:5.) Ɛsɛ sɛ yesusuw Yehowa akwankyerɛ ho na yebu no sɛ ɛkorɔn. Yɛyɛ saa a, ɛbɛboa yɛn na yɛanhwɛ aguamansɛm ho mfonini biara.
HU ONYANKOPƆN ADWENE WƆ BIRIBIARA MU
18, 19. (a) Ná Dawid nyɛ pɛ, nanso dɛn na ɛboaa no ma onyaa Onyankopɔn anim dom? (b) Dɛn na woasi wo bo sɛ wobɛyɛ?
18 Dawid yɛɛ nneɛma pa pii nanso odii mfomso a emu yɛ duru nso. (2 Sam. 11:2-4, 14, 15, 22-27; 1 Be. 21:1, 7) Nanso sɛnea Dawid bɔɔ ne bra no daa no adi sɛ onuu ne ho wɔ ne bɔne ho. Ɔde “koma a edi mũ” ne Onyankopɔn nantewee. (1 Ahe. 9:4) Adɛn nti na yebetumi aka saa? Efisɛ Dawid bɔɔ mmɔden sɛ obehu Yehowa adwene wɔ nneɛma ho na ɔyɛɛ nea ɛsɔ n’ani.
19 Yɛn nso yɛnyɛ pɛ nanso yebetumi anya Yehowa anim dom. Enti momma yɛnyere yɛn ho nsua Onyankopɔn Asɛm na yennwinnwen ho ma ensian nkɔ yɛn koma mu tɔnn, na yɛmfa nyɛ adwuma ntɛm ara. Yɛyɛ saa a, na yɛresrɛ Yehowa sɛ ‘ɔnkyerɛkyerɛ yɛn ma yɛnyɛ nea ɔpɛ’ sɛnea odwontofo no srɛɛ no no.


text:
TETEFO MFONINI
Robert Boyle
Abakɔsɛm ho abenfo betumi akae Robert Boyle sɛ nyansahufo a ɔde ne din too Boyle’s law—nyansahu mu mmara a ɛma wotumi hu abusuabɔ a ɛda mframa ano den ne emu duru ntam. Ade titiriw a ɔyɛe yi na wɔagyina so ayɛ nyansahu mu nhwehwɛmu pii de abesi nnɛ. Nanso Robert Boyle nyɛ nyansahufo a waben kɛkɛ. Wɔsan bu no sɛ obi a na ɔwɔ Onyankopɔn ne n’Asɛm Bible no mu gyidi kɛse.
WƆWOO Boyle too abusua a na wodi yiye paa mu wɔ Lismore Castle, Ireland, wɔ afe 1627 mu. Ná ɛyɛ bere a abakɔsɛm akyerɛwfo bu no sɛ nimdeɛ bere—bere a animdefo bɔɔ mmɔden sɛ wɔbɛma nnipa ade wɔn ho afi nneɛma bi a enni nnyinaso nanso wodi akyi denneennen no ho. Boyle ka wɔn a wɔde saa botae no sii wɔn ani so no ho. Wɔ ne mmofraase ho nsɛm a n’ankasa kyerɛwee mu no, ɔfrɛɛ ne ho Philaretus, a ɛkyerɛ “Obi a N’ani Gye Nokware Ho.”
Sɛnea na Boyle pɛ paa sɛ ohu nokware no, saa ara na na ɔpɛ nso sɛ ɔbɛma afoforo ahu nea wasua no. Ɔbɛyɛɛ nhoma kyerɛwfo a na waben yiye, na ne nhoma nyaa ne bere so nyansahufo pii te sɛ Sir Isaac Newton a na wagye din yiye no so nkɛntɛnso. Wɔ afe 1660 mu no, Boyle boa ma wɔtew nyansahufo sukuu bi a ɛda so ara wɔ London, England, a wɔfrɛ no Royal Society no.
ƆBARIMA A WABEN WƆ NYANSAHU MU
Wɔka Boyle ho asɛm sɛ, adufrafo nyinaa kannifo. Ná ɔda nsow wɔ ne bere so adufrafo nyinaa mu. Ná ne bere so adufrafo de wɔn nhwehwɛmu a wɔyɛ no ho kyerɛwtohɔ sie anaa wɔkyerɛw no ɔkwan bi so a nnipa kakraa bi a na wɔnka wɔn ho na wotumi kenkan te ase. Nanso Boyle de, na otintim ne nhwehwɛmu a ɔyɛ no ho kyerɛwtohɔ nyinaa ma obiara tumi kenkan bi. Bio nso, sɛ anka obegye nyansahu mu nsɛm a enni nnyinaso a na ɛwɔ hɔ fi teteete atom no, ɔhyɛɛ nhwehwɛmu a wɔbɛyɛ de ahu adufra mu nokwasɛm ho nkuran.
Nhwehwɛmu ahorow a Boyle yɛe no foaa adwene a ɛne sɛ nneɛma nketenkete bi na ɛka bom ma yenya biribiara.
Wɔayɛ ɔkwan a Boyle faa so yɛɛ nyansahu mu nhwehwɛmu no nyinaa ho kyerɛwtohɔ wɔ ne nhoma a agye din, The Sceptical Chymist, no mu. Ɔkae wɔ nhoma no mu sɛ ɛnsɛ sɛ nyansahufo yɛ ahantan anaa katee, na ɛsɛ sɛ wɔyɛ krado sɛ wobegye wɔn mfomso atom. Boyle sii so dua sɛ ɛsɛ sɛ wɔn a wɔyɛ katee no hu nsonsonoe a ɛda nea wonim sɛ ɛyɛ nokware ne nea wosusuw sɛ ɛnyɛ nokware no ntam.
Boyle sii so dua sɛ ɛsɛ sɛ wɔn a wɔyɛ katee no hu nsonsonoe a ɛda nea wonim sɛ ɛyɛ nokware ne nea wosusuw sɛ ɛnyɛ nokware no ntam
ƆBARIMA A ƆWƆ GYIDI
Boyle daa su a ɛte saa ara adi wɔ Onyankopɔn asɛm ho. Nea ohui wɔ amansan yi ne emu abɔde a ɛyɛ nwonwa ho no ma obegye dii sɛ Ɔbɔadeɛ bi wɔ hɔ. Enti ɔbɔɔ gyidi a ɛne sɛ Onyankopɔn bi nni hɔ a na ɛrenya nkɔanim wɔ ne bere so animdefo mu no gui. Boyle kae sɛ, obiara a osusuw nneɛma ho kɔ akyiri no renka sɛ Onyankopɔn nni hɔ.
Nanso Boyle annya adwene da sɛ nnipa nyansa nkutoo betumi ama wɔanya nokware nimdeɛ. Ohui sɛ ebehia sɛ nnipa nya nsɛm bi fi Onyankopɔn hɔ. Ɔkae sɛ saa nsɛm no ne Onyankopɔn Asɛm, Bible no.
Ná ɛhaw Boyle sɛ nnipa pii nnim Bible nkyerɛkyerɛ, na ɔsom a wɔwom mpo, wɔnte ase. Obisae sɛ, so ɛyɛ papa sɛ obi bɛka sɛ n’awofo anaa baabi a ofi nti na ɔwɔ ɔsom bi mu? Boyle nyaa ɔpɛ a emu den sɛ ɔbɛboa afoforo ma wɔanya Bible mu nimdeɛ a emu dɔ.
Eyi nti, Boyle maa sika ma wɔde tintim Bible kɔɔ kasa ahorow pii mu. Kasa yi bi ne Amerika Atifi famfo kasa ahorow bi, Arab kasa, Ireland kasa, Malay kasa, ne Turkey kasa. Ná Robert Boyle wɔ ɔdom akyɛde nanso na ɔyɛ onipa a ɔwɔ ahobrɛase, na na ɔwɔ ɔpɛ a emu yɛ den sɛ obehu biribiara mu nokware, na waboa afoforo nso ma wɔayɛ saa ara.